text: 1Lè yon moun vle ofri bèt pou di Bondye mèsi, si se yon gwo bèt l’ap ofri, l’a bay yon towo bèf osinon yon vach ki pa gen ankenn enfimite. 2L’a mete men l’ sou tèt bèt l’ap ofri a, l’a touye l’ devan pòt Tant Randevou a. Prèt yo, pitit Arawon yo, va voye san an sou kat bò lotèl la. 3Nan bèt yo ofri a, l’a pran pati sa yo: grès ki vlope tripay la, 4de wonyon yo ak tout grès ki sou yo a, ansanm ak mas grès ki sou fwa a, l’a boule yo tout nan dife pou Seyè a. 5Pitit Arawon yo va boule tou sa sou lotèl la ansanm ak ofrann boule ki te deja sou bwa dife a. Se sa yo rele yon ofrann yo boule nèt nan dife k’ap fè Seyè a plezi ak bon sant li. 6Si se yon ti bèt moun lan vle ofri, l’a bay yon mouton osinon yon kabrit, bouk ou fenmèl, men ki pa gen ankenn enfimite. 7Si se yon ti mouton l’ap ofri bay Seyè a, l’a mennen l’ devan lotèl Seyè a, 8l’a mete men l’ sou tèt bèt l’ap ofri a, l’a touye l’ la devan pòt Tant Randevou a. Apre sa, pitit Arawon yo va voye san an sou kat bò lotèl la. 9Nan bèt yo ofri a, l’a pran pati sa yo: grès la, ke y’a koupe ra koupyon an, grès ki vlope tripay la, 10de wonyon yo ak tout grès ki sou yo a, ansanm ak mas grès ki sou fwa a, l’a boule yo nan dife pou Seyè a. 11Prèt la va boule tou sa sou lotèl la. Se konsa y’a sèvi pou fè yon ofrann boule nèt pou Seyè a. 12Si se yon kabrit li vle ofri, l’a mennen l’ devan lotèl Seyè a. 13L’a mete men l’ sou tèt li, l’a touye l’ la devan Tant Randevou a. Lèfini, pitit Arawon yo va voye san an sou kat bò lotèl la. 14L’a pran pati sa yo: grès ki vlope tripay la, 15de wonyon yo ak tout grès ki sou yo a, ansanm ak mas grès ki sou fwa a, l’a boule yo nan dife pou Seyè a. 16Prèt la va boule tou sa sou lotèl la. Tout grès la se pou Seyè a li ye. Se yon ofrann ou boule nèt nan dife epi k’ap fè Seyè a plezi ak bon sant li. 17Piga nou janm manje ni grès ni san. Sa se yon regleman pou nou swiv, de pitit an pitit, kote nou pase.


c: text/html

text: 1Lè sa a, de pwofèt, Aje ak Zakari, pitit gason Ido a, tanmen bay mesaj ki soti nan Bondye pèp Izrayèl la, pou jwif ki rete nan peyi Jida ak lavil Jerizalèm yo. 2Lè Zowobabèl, pitit gason Chealtyèl la, ak Jozye, pitit gason Jeozadak la, tande mesaj yo, lamenm yo konmanse rebati tanp Bondye a lavil Jerizalèm. De pwofèt yo menm te kanpe la avèk moun yo, ap ankouraje yo. 3Lè sa a, Tatenayi, gouvènè pwovens lòt bò larivyè Lefrat la, Cheta-Boznayi ak lòt anplwaye gouvènman parèy yo, moute lavil Jerizalèm, yo mande jwif yo: -Ki moun ki ban nou otorizasyon rebati tanp sa a pou nou mete lotèl ladan l’? 4Apre sa, yo mande yo ankò: -Eske nou ka ban nou non tout moun k’ap travay sou chantye sa a? 5Men Bondye t’ap veye chèf fanmi jwif yo pou anyen pa t’ rive yo. Se konsa, chèf gouvènman yo pa t’ rete travay la. Men, yo voye yon rapò bay wa Dariyis, epi yo tann repons li anvan yo pran okenn desizyon sou zafè sa a. 6Men kopi rapò Tatenayi, gouvènè pwovens lòt bò larivyè Lefrat la, Cheta-Boznayi ak kòlèg li yo ansanm ak tout otorite pwovens la te voye bay wa Dariyis. 7Men sa yo te voye di l’ nan rapò a: -Nou voye bonjou pou Wa Dariyis! Kè poze pou ou nan tou sa w’ap fè! 8Se devwa nou pou nou fè wa a konnen nou te ale nan pwovens Jida a, nou jwenn y’ap rebati tanp Bondye ki gen pouvwa a, avèk gwo blòk wòch, y’ap koupe gwo poto bwa pou mete nan mi yo. Moun yo pran san yo pou yo fè bon travay, travay la ap mache byen. 9Nou pale ak chèf fanmi yo, nou mande yo ki moun ki te ba yo otorizasyon bati tanp lan, ak otorizasyon mete lotèl ladan l’. 10Nou te mande yo tou pou yo ban nou non yo pou n’ te ka fè ou konnen ki chèf ki te alatèt moun sa yo. 11Men sa yo reponn nou: Yo menm, se sèvitè Bondye ki kreye syèl la ak latè a yo ye. Y’ap rebati yon tanp yon gran wa peyi Izrayèl la te bati nan tan lontan kite pou yo. 12Men, zansèt yo te fè Bondye nan syèl la fache ak yo, kifè Bondye lage yo nan men Nèbikadneza, moun peyi Kalde, ki te wa peyi Babilòn. Wa sa a te fè detwi tanp lan, epi li fè depòte tout pèp la lavil Babilòn. 13Koulye a, yo pretann di Siris, wa Babilòn lan, pa t’ ankò fin gen ennan depi li t’ap gouvènen lè li ba yo otorizasyon pou yo rebati tanp Bondye a. 14Yo di ankò: Nèbikadneza te pran tout veso an lò ak an ajan ki te nan tanp Bondye a lavil Jerizalèm, li te fè pote yo lavil Babilòn mete nan tanp lavil sa a. Men, wa Siri a fè wete tout veso sa yo nan tanp Babilòn lan, li renmèt yo bay yon nonm yo te rele Chechbaza. Se nonm sa a li te mete chèf nan pwovens Jida a. 15Wa a te di l’: Pran veso sa yo, al pote yo tounen nan tanp ki lavil Jerizalèm lan, epi rebati tanp Bondye a sou menm anplasman kote l’ te ye a. 16Se konsa, Chechbaza sa a vini, li moute fondasyon tanp Bondye a lavil Jerizalèm. Depi lè sa a, travay la ap mache, men yo poko fini. 17Koulye a menm, si wa a ta vle, li ta ka mande yo chache nan achiv wa yo lavil Babilòn, pou wè si tout bon vre, wa Siris te ba yo otorizasyon rebati tanp Bondye a lavil Jerizalèm. Apre sa, y’a fè nou konnen desizyon wa a sou zafè sa a.

robotstxt: allowed

filter: keep


text:
Ozetazini, manm Kongrè a ap pare pou yo fè negosyasyon ki kapab evite peyi a tonbe nan gwo pwoblèm fiskal nan kòmansman ane 2013 la --pwoblèm tankou obligasyon pou gouvènmn an ogmante otomatikman taks sitwayen yo ap peye, epi yon gwo rediksyon nan depans leta federal la.
Manm repibliken nan Sena a, tankou Lindsey Graham, pale klè pou di, pou evite yon sitiyasyon konsa, yo dispoze retounen sou pwomès yo te fè pou yo pa vote pou ogmante taks; yo dispoze tou fè tout sa k posib pou yo chache redui defisi nasyonal la gras ak koupi nan depans yo sèlman.
Misye Graham di:
“Mwen pral vyole angajman nou te pran pou n pa vote pou plis taks. Repibliken yo fèt pou bay antre revni priyorite.”
Senatè demokrat Richard Durbin sanble pataje pozisyon kòlèg repibliken n nan. Antou ka, li fè konnen Demokrat yo ta dwe dispoze pran yon distans ak liyn pati a toujou afiche sou plan ekonomik la e apiye, pa egzanp, refòm nan pwogram ki ofri swen sante pou gran moun aje yo ak fonksyonè ki pran retrèt yo. Senatè Durbin deklare:
“Nou ta renmen pwogram swen-sante a rete la pou gran moun jodi a ak granmoun demen yo. Nou kapab fè bon jan refòm san nou pa konpwomèt entegrite pwogram nan.”
Pandan plizyè lane deja, sondaj dopinyon montre majorite ameriken yo apiye konpwomi ak antant ant 2 pati yo, olye yon enfleksibilite ideyolojik ki kapab pote blokaj nan travay leta federal nan Washignton.
Daprè anpil ekonomis, Lèzetazini riske tonbe nan yon lòt resesyon si Kongrè a ak La Mezon Blanch pa rive jwenn yon antant sou pwoblèm fiskal yo epi kite taks yo monte, kite depans yo bese a pati de premye janvye 2013.


text: 1Yon jou, Satan move sou pèp Izrayèl la, li pouse David al konte konbe moun ki nan pèp Izrayèl la. 2Wa a pale ak Joab ansanm ak lòt chèf yo, li di yo konsa: -Ale nan tout branch fanmi Izrayèl yo, depi lavil Bètcheba nan sid jouk lavil Dann nan nò. Konte dènye moun ki nan pèp la. Lèfini, fè m’ yon rapò pou m’ ka konnen konbe moun ki gen nan peyi a. 3Men Joab di wa a konsa: -Monwa, mwen mande Seyè a pou li fè pèp Izrayèl la vin san fwa pi plis pase jan li ye koulye a. Lèfini, monwa, ou konnen yo tout la ap sèvi ou. Men poukisa, monwa, ou vle fè sa? Poukisa ou vle pòte pèp Izrayèl la fè sa ki mal? 4Men, wa a pa t’ soti pou li chanje lòd li te bay la. Konsa, Joab pati, li vwayaje nan tout peyi a. Apre sa, li tounen lavil Jerizalèm. 5Joab renmèt wa a rapò ki bay kantite moun ki te gen antou nan tout peyi a. Se konsa yo te jwenn yon milyon sanmil (1.100.000) gason ki konn sèvi ak nepe nan peyi Izrayèl la ak katsanswasanndimil (470.000) nan peyi Jida a. 6Men Joab pa t’ konte moun ni nan branch fanmi Levi a, ni nan branch fanmi Benjamen an, paske lòd wa a te bay la pa t’ antre nan santiman l’ menm. 7Men, sa David te fè a pa t’ fè Bondye plezi. Bondye pini pèp Izrayèl la. 8Lè sa a, David di Bondye: -Sa m’ fè la a, se yon gwo peche. Koulye a, tanpri, padonnen m’. Pa bliye se sèvitè ou mwen ye. Mwen te aji tankou moun fou. 9Seyè a pale ak pwofèt Gad, konseye David la, li di l’ konsa: 10-Ale pale ak David. W’a di l’ men mesaj Seyè a voye ba ou. Li mete twa chatiman devan ou. Ou menm, w’a chwazi yonn ladan yo. Sa w’a chwazi a, se sa l’a fè ou. 11Se konsa Gad al jwenn David lakay li, li di l’ konsa: -Men sa Seyè a voye di ou: Kisa ou vle? 12Twa lanne grangou nan tout peyi a, twa mwa ap kouri devan lènmi k’ap pousib ou ak sòlda yo, osinon twa jou ap sibi chatiman Seyè a ak yon epidemi nan tout peyi a, pou zanj Seyè a menm ap mache touye moun nan tout peyi Izrayèl la? Al kalkile sou sa pou fe m’ konnen ki repons pou m’ pote bay moun ki voye m’ lan. 13David reponn: -M’ nan gwo tèt chaje! Men, m’ pa vle tonbe anba men lèzòm menm! Pito se Seyè a ki pini m’, paske li gen bon kè! 14Se konsa, Seyè a voye yon epidemi sou pèp Izrayèl la. Li touye swasanndimil (70.000) moun nan pèp Izrayèl la. 15Seyè a te voye zanj li sou lavil Jerizalèm pou detwi l’. Lè zanj lan konmanse fè travay li, Seyè a wè sa, li fè lide sispann chatiman an. Li di zanj ki t’ap touye moun yo: -Sispann! Kenbe men ou! Lè sa a, zanj lan te gen tan toupre glasi Onan an, moun lavil Jebis la. 16David voye je l’, li wè zanj Seyè a kanpe nan lè a, san pye l’ pa touche tè, bra l’ lonje sou lavil Jerizalèm ak yon nepe nan men l’. Lè sa a, David ak chèf fanmi yo, rad sak yo sou yo, bese tèt yo jouk atè. 17David pale ak Seyè a, li di l’ konsa: -Se mwen menm ki te mande pou yo konte moun yo. Se mwen menm ki antò. Se mwen menm ki fè sa ki mal. Kisa moun sa yo fè? Se mouton yo ye. Tanpri, Seyè, Bondye mwen, pa voye ankenn malè sou pèp la. Se mwen menm ansanm ak fanmi mwen pou ou ta pini. 18Zanj Seyè a te bay pwofèt Gad lòd pou l’ te al mande David pou l’ moute lakay Onan, moun lavil Jebis la, bati yon lotèl pou Seyè a nan mitan glasi a. 19David koute sa Gad te di l’ la, li moute lakay Onan jan Seyè a te ba li lòd la. 20Onan menm t’ap bat ble ansanm ak kat pitit gason l’ yo ki te la avè l’ sou glasi a. Lè yo wè zanj lan, pitit li yo kouri al kache. 21Onan vire tèt li, li wè David ki t’ap vini. Li kite glasi a, li tonbe ajenou devan wa a, li bese tèt li jouk fwon li touche tè. 22David di Onan konsa: -Vann mwen anplasman glasi a pou m’ bati yon lotèl pou Seyè a. Ban mwen li pou pri li vo. Konsa, epidemi k’ap fini ak pèp la va sispann. 23Onan di David konsa: -Monwa, ou mèt pran l’ pou fè sa ou vle avè l’. Men m’ap bay bèf sa yo pou ou boule nèt sou lotèl la. Men jouk bèf yo ak bwa kabwa yo pou fè dife, ak ble pou sèvi ofrann grenn jaden an. M’ap ba ou tout bagay sa yo. 24Men wa David reponn Onan, li di l’: -Non. Se achte m’ap achte. Se pou m’ peye ou sa yo vo. M’ pa ka ofri Seyè a sa ki pou ou. Mwen p’ap pran anyen ki pa koute m’ lajan pou m’ ofri bay Seyè a. 25Se konsa David bay Onan swasant pyès lò pou anplasman glasi a. 26Lèfini, li bati yon lotèl pou Seyè a, li fè ofrann bèt boule pou Bondye ak ofrann pou di Bondye mèsi. Li lapriyè nan pye Seyè a. Seyè a reponn li, li voye dife soti nan syèl la pou boule ofrann ki sou lotèl la. 27Lè sa a, Seyè a bay zanj li a lòd pou li mete nepe li nan djenn li ankò. 28Lè David wè Seyè a te reponn lapriyè li te fè nan pye l’ sou glasi Onan, moun lavil Jebis la, li ofri bèt pou touye sou lotèl la. 29Men lè sa a, Tant Randevou Moyiz te fè moute pou Seyè a nan dezè a ansanm ak lotèl pou boule ofrann bèt yo te sou mòn Gabawon toujou, kote yo te mete apa pou Seyè a. 30Men, David pa t’ ka ale la pou adore Seyè a, paske li te pè nepe zanj Seyè a.


text:
Minis jistis ameriken an, Eric Holder, defann politik administrasyon Obama a ki otorize itilizasyon aparèy telegide pou touye moun yo sispèk kap konplote pou komèt zak teworis kont Lèzetazini –e menm sitwayen ameriken. Misye Holder deklare se yon zouti enpòtan pou Lèzetazini konbat teworism:
“Premye sousi nou se bay pèp ameriken an sekirite. Men nou dwe fè sa yon fason ki koresponn avèk lwa nou yo e ki konfòm ak prensip nou yo. Baz aksyon sa yo se yon lwa Kongrè a ki pèmèt nou lanse operasyon kont al-Kayda ak asosye li yo pa sèlman nan Pakistan ak Afghanistan, men tou lòt kote a travè lemond.”
Minis Holder pale konsa nan jounen madi 5 fevriye 2013l a aprè yon memo sekrè Depatman Deta te di klèman pawòl sou egzistans politik sa a sòti deyò, piblik la vin okouran de li.
Depi Lèzetazini te voye avyon telegide nan Mwayen Oryan an ak rejyon Azi di Sid la, La Mezon Blanch te defann politik ki apwouve asasina moun otorite ameriken yo sispèk kap prepare arak teworis kont peyi a ou kont enterè ameriken.
Kòm jistifikasyon yon politik konsa, otorite yo nan administrasyon Obama a di teworis yo te preske rive nan pwen pou yo lanse atak yo.


text:
Nan youn ti ri tou piti, ki chaje ak mounn sou Bèlè, nan Pòtoprens, lavi ap kontinye nan mitan dekòb youn bann ti kay malanpwen akoz tranbleman tè 12 janvye a. Nan katye sa a, se youn jou tankou tout lòt jou yo. Lavi ap kontinye nan mitan chalè a. Sou mi ki rete kanpe toujou yo, sou pòt kay yo, ki pa fin twò solid, genyen foto kandida yo ki afiche. Sa pote youn bèl anbyans koulè, ki raple nou Ayiti nan kanpay elektoral.
Se eleksyon yo menm ki mennen nou sou Bèlè. Paske, depi youn mounn di eleksyon, sa vle di elektè, sa vle di kat idantite nasyonal. Kidonk, idantifikasyon mounn epi natirèlman, kapasite pou yo vote. Epitou, se sa menm ki poze pwoblèm. Apre tranbleman tè a, gen plizyè milye sitwayen ki pèdi idantite yo, ak tout kalite papye ofisyèl leta te ba yo. Sa ki pi rèd toujou, genyen plizyè milye mounn ki kapab vote, ki pa gen non yo sou lis Leta aysiyen, alewè pou yo ta rive konte yo.
Plis pase eleksyon yo, se lavi an jeneral ki an boulvès. Ofisyèlman, legalman, youn sitwayen san katdidantite pa ekziste. Li pa kab chèche travay, li pa kab genyen byen. Li pa kab louvri youn kanè bank. Ni tou li pa kab al nan inivèsite. Pou gouvènman an, li enpòtan tou pou genyen lòd nan rejis sivil la, paske sa ap pèmèt li planifye zafè leta pi byen. Tankou Mariklod Dèlson, youn machann epis sou twotwa a di li : « Katdidantite nasyonal la enpòtan pou mounn jwenn sèvis labank, epi li enpòtan tou pou mounn ki ap fè biznis. Si ou pa gen katdidantite ou, ou pa menm bezwen al labank, ni tou ou pa kab espere jwenn youn ti kòb prete ».
San youn katdidantite ofisyèl, youn mounn pa kab vote. San youn katdidantite ofisyèl youn sitwayen pa kab patisipe nan lavi ekonomik, politik epi demokratik pwòp peyi li. Se la ACDI vin rantre ak youn pwojè kou : «modènize rejis sivil Ayiti a». Apati youn prensip ki di, dwa pou youn mounn genyen youn idantite, se youn dwa fondamanta, ACDI, nan patenarya ak òganizasyon Éta Ameriken yo (OEA), vle ranfòse Ofis Nasyonal Idantifikasyon ayisyen an, epi modènize kapasite li pou li tabli youn sistèm anrejistreman nasyonal pèmanan. Youn sistèm ki ap disponib pou tout mounn, ki sekiritè, epi ki pa gen okenn diskriminasyon ladan. Pou nou rezime, tout mounn dwe gen mwayen pou yo genyen youn katdidantite. Konsa, yo va rive vin pi aktif nan lavi politik epi ekonomik ak politik vil kote yo ap viv la ansanm ak nan peyi yo.
Gen 141 biwo enskripsyon pou katdidantite an Ayiti. OEA kontan anpil ak travay biwo sou Bèlè a ap fè. Biwo sa a ka sèvi kòm ekzanp. Biwo sou Bèlè a fè anpil efò pou ankouraje popilasyon an, fè yo konnen nesesite pou yo gen katidantite nasyonal la. Se jèn yo ki pran sa sou responsablite yo. Tankou Rikado, ki gen 24-an epi ki ap travay nan òganizasyon an di li : « Mwen renmen kominote mwen an. Mwen renmen popilasyon mwen an. Epitou, se pi fasil lè se youn mounn nan katye a ki ap pale ak mounn yo sou katye a. Yo tout konnen mwen ».
Gen 141 biwo enskripsyon pou katdidantite an Ayiti. òganizasyon Eta Ameriken yo (OEA) kontan anpil ak travay ki fèt nan biwo sou Bèlè a, ki kab pase tankou youn ekzanp. Ak ankourajman ACDI, OEA travay anpil pou fè popilasyon an konprann nesesite pou yo al fè katdidanti a, epi fè yo konnen kalite avantaj katdidantite nasyonal la ka ba yo lè yo genyen li.
Pami rezilta yo jwenn yo, yo remake gen 93,9 % mounn nan popilasyon an ki gen dwa vote. Sa vle di, gen 4, 7 milyon Ayisyen ki gen non yo enskri sou lis electoral la. Gen anpil anplwaye leta ayisyen ki gen fòmasyon pou yo adapte nouvèl teknoloji a ak travay yo. Yo konnen tou fason pou yo transfòme dokiman ki sou papye an dokiman nimerik. Sa ap pèmèt mounn jwenn dokiman sa yo pi vit, epitou yo ap kab sèvi ak vèsyon elektwonik dokiman sa yo. Gras ak metòd travay sa a, mounn an Ayiti ap kab konnen epi itilize sèvis leta bay yo pi fasilman.
Mounn yo ap plis anvi fè katdidantite yo, paske fòmalite pou yo ranpli yo vin pi fasil : yo kab ranpli youn fòmilè ak baz enfòmasyon ki la deja, fè anprèt ak foto, epi tout bagay regle. Mounn vin enterese pou yo genyen katidantite yo, paske yo konnen kat sa a ap pèmèt yo travay, fè afè ak labank, fè paspò yo, epitou li ap pèmèt vote. Youn katdidantite nasyonal ap ba yo pouvwa pou chanje lavi yo lè genyen youn gouvènans.
Gen rapò ak istwa: Yo ap viv, kidonk fòk yo konte yo
Lè ou gen youn idantite an Ayiti, sa ba ou lavwaochapit (PDF, 356 KB, 2 pages)
Nòt: Si ou pa kapab antre nan lòt fòma a, tyeke paj kote yo bay èd la.


text: 1Men jan yo te separe travay la pou moun Levi ki t’ap sèvi tankou gad nan pòtay Tanp lan. Nan branch fanmi Kore a, te gen Mechelemya, pitit gason Kore a ki te yon pitit Ebyasaf. 2Mechelemya te gen sèt pitit gason: Zakari pi gran an, Jedyayèl dezyèm lan, Zebadya twazyèm lan, Jatniyèl katriyèm lan. 3Elam senkyèm lan, Joanan sizyèm lan ak Elioenayi setyèm lan. 4Te gen Obèd-Edon tou. Bondye te beni l’, li te ba li wit pitit gason: Chenaja premye a, Jeozabad dezyèm lan, Joa twazyèm lan, Saka katriyèm lan, Netaneyèl senkyèm lan. 5Amiyèl sizyèm lan, Isaka setyèm lan ak Peoultayi wityèm lan. 6Chemaja, premye pitit Obèd-Edon an, te gen sis pitit gason: Se yo ki te chèf nan branch fanmi yo paske yo te vanyan sòlda ak anpil ladrès. 7Men non pitit Chemaja yo: Otni, Refayèl, Obèd, Elzabad, Eliyou ak Semakya. De dènye yo te vanyan sòlda. 8Se tout fanmi Obèd-Edon an sa ansanm ak pitit yo ak frè yo. Yo tout te vanyan sòlda ak anpil ladrès pou fè travay yo. Te gen swasannde moun antou nan fanmi Obèd-Edon an. 9Nan fanmi Mechelemya a, te gen antou dizwit gason, tout vanyan sòlda. 10Nan branch fanmi Merari a te gen Oza ki te gen kat pitit gason: Se te Chimri ki te chèf fanmi an. Se pa li ki te premye pitit gason, men se papa l’ ki te mete l’ chèf fanmi an. 11Ilkija dezyèm lan, Tebalya twazyèm lan, Zakari katriyèm lan. Sa te fè antou trèz frè ak pitit gason nan fanmi Oza a. 12Travay gwoup moun sa yo se fè pòs nan pòtay Tanp lan. Yo te bay chak gwoup travay pa yo nan sèvis Tanp lan, tankou yo te fè l’ pou lòt moun Levi yo. 13Chak fanmi, gwo kou piti, piye pou yo konnen nan ki pòtay y’ap fè travay yo. 14Chelemya soti pou pòtay ki bay sou solèy leve a. Pòtay nò a soti pou Zakari, pitit gason l’ lan, ki te konn bay moun bon konsèy. 15Pòtay sid la soti pou Obèd-Edon. Pitit gason l’ yo te gen depo yo sou kont yo. 16Pòtay solèy kouche a ak pòtay Chalechèt ki bay sou chemen ki moute a te sou kont Choupim ak Oza. Chak faksyonnè, yonn apre lòt, te gen lè sèvis pa yo. 17Chak jou, te gen sis gad pou pòtay bò solèy leve a, kat gad pou pòtay nò a, kat gad pou pòtay sid la ak de gad pou chak depo yo. 18Pou pòsyon kay ki bay sou solèy kouche a, te gen kat gad pou wout la ak de gad pou pòsyon kay la menm. 19Men travay yo te bay moun fanmi Kore yo ak moun fanmi Merari yo. 20Gen lòt moun Levi yo te mete reskonsab trezò Tanp lan ak depo kote yo mete tout bagay ki apa pou Bondye yo. 21Layedan, yonn nan pitit Gèchon yo, te zansèt anpil fanmi. Yonn ladan yo te fanmi Jekiyèl yo. 22Pitit Jekiyèl yo ak pitit frè l’ yo, Zetam ak Joèl, te reskonsab trezò Tanp Seyè a. 23Yo te bay pitit Amram yo, pitit Isa yo, pitit Ebwon yo ak pitit Ouzyèl yo travay pa yo tou. 24Chebwèl, yonn nan fanmi Gèchòm, pitit gason Moyiz la, te premye reskonsab trezò Tanp lan. 25Sou bò Elyezè, tonton li, li te fanmi ak Rekabya, pitit Elyezè a, ki te papa Jezaja. Jezaja sa a te papa Joram, Joram te papa Zikri, Zikri te papa Chelomit. 26Se Chelomit sa a ansanm ak fanmi l’ yo ki te reskonsab depo tout bagay wa David, chèf fanmi yo, kòmandan rejiman mil sòlda yo, kòmandan divizyon san sòlda yo ak tout lòt gwo chèf nan lame a te mete apa pou Seyè a. 27Nan bagay yo te pran nan lagè, yo te mete kèk ladan yo apa pou fè Tanp lan pi bèl. 28Te gen bagay Samyèl, pwofèt la, wa Sayil, pitit gason Kich la, Abnè, pitit Nè a, ak Joab, pitit Sewouya a, te mete apa pou sèvis Bondye. Tou sa te sou kont Chelomit ak fanmi l’ yo. 29Nan branch fanmi Jizeya a, te gen Kenanya ak pitit gason l’ yo ki te reskonsab travay ki fèt an deyò Tanp lan pou pèp Izrayèl la. Se yo ki te kenbe tout papye konsekan yo, epi ki te rann jijman nan tribinal. 30Nan branch fanmi Ebwon an, te gen Asabya ak fanmi l’ yo, antou milsètsan (1700) vanyan gason ki te reskonsab enspekte zòn peyi Izrayèl ki te sou bò solèy kouche larivyè Jouden an, pou wè si tout bagay ki gen rapò ak sèvis Seyè a ansanm ak zafè wa a t’ap mache byen. 31David te gen karantan depi li te wa, lè yo mennen yon ankèt nan branch fanmi Ebwon an. Lè sa a, yo jwenn te gen anpil vanyan sòlda nan fanmi sa a ki t’ap viv lavil Jazè nan zòn Galarad. Chèf fanmi Ebwon an te rele Jerija. 32Nan fanmi an, te gen antou demilsètsan (2700) vanyan gason ki te chèf fanmi yo. Wa David te mete yo reskonsab branch fanmi Woubenn lan, branch fanmi Gad la ak mwatye nan branch fanmi Manase a ki t’ap viv lòt bò larivyè Jouden sou bò solèy leve, pou wè si tout bagay ki gen rapò ak sèvis Bondye ansanm ak zafè wa a t’ap mache byen.


text: 1Men sa ou gen pou fè pou mete Arawon ak pitit gason l’ yo apa pou mwen pou yo ka sèvi m’ prèt. Pran yon jenn ti towo bèf ak de belye mouton ki san defo. 2W’a pran bon farin frans, w’a fè kèk pen san ledven, kèk gato san ledven, men ak lwil melanje nan pa t’ la. W’a fè tou kèk gato plat san ledven wouze ak lwil. 3Mete yo nan yon panyen. Ofri yo ban mwen nan panyen an ansanm ak ti towo a ak de belye mouton yo. 4W’a fè Arawon ansanm ak pitit gason l’ yo vanse jouk devan pòt Tant Randevou a. W’a benyen yo nan dlo. 5Apre sa, w’a pran rad yo, w’a biye Arawon. W’a mete chemiz la, rad la, jile a ak plastwon an sou li. W’a mare sentiwon an nan ren li. 6W’a mete mouchwa a nan tèt li. W’a mare plak ki make Apa pou Seyè a, sou mouchwa a. 7Lèfini, w’a pran lwil pou mete moun apa a, w’a vide l’ sou tèt Arawon. Konsa, w’a mete l’ apa pou mwen. 8W’a fè pitit li yo pwoche, w’a mete chemiz yo sou yo. 9W’a pase sentiwon nan ren yo, w’a mete bonnèt yo nan tèt yo. Se yo menm k’ap sèvi m’ prèt dapre yon lwa ki la pou tout tan. Se konsa w’a bay Arawon ak pitit gason l’ yo pouvwa pou fè sèvis Bondye. 10Mennen towo bèf la devan Tant Randevou a. Arawon ak pitit gason l’ yo va mete men yo sou tèt li. 11W’a touye towo a la devan Seyè a, devan pòt Tant Randevou a. 12W’a tranpe dwèt ou nan san towo a. W’a mete ti degout san sou kat kòn lòtèl la. Apre sa, w’a vide tout rès san an atè nan pye lòtèl la. 13Lèfini, w’a pran grès ki vlope tripay yo, mas grès ki sou fwa a ansanm ak de wonyon yo ak tout grès yo, w’a ofri yo ban mwen. W’a boule yo nèt sou lòtèl la. 14Men w’a pran tout vyann lan, po a ak tout tripay la, w’a boule yo andeyò limit kote nou rete a. Se va yon ofrann bèt y’ap touye pou Bondye ki va sèvi pou wete peche moun fè san yo pa konnen. 15W’a pran yonn nan belye mouton yo. Arawon ak pitit gason l’ yo va mete men yo sou tèt li. 16W’a touye l’, w’a pran san an, w’a vide l’ tout arebò lòtèl la. 17W’a dekoupe belye a an divès moso. W’a lave tonbe a ansanm ak pye yo. W’a mete yo anwo moso vyann yo ansanm ak tèt la. 18W’a ofri tout belye a ban mwen. W’a boule l’ nèt sou lòtèl la. Sa se yon ofrann bèt w’a boule nèt pou Seyè a, yon ofrann bèt ki fèt pou boule nèt nan dife, yon ofrann bèt k’ap fè Seyè a plezi ak bon sant li. 19Apre sa, pran lòt belye mouton an. Arawon ak pitit gason l’ yo va mete men yo sou tèt li. 20W’a touye l’, w’a pran ti gout nan san li, w’a mete l’ sou tete zòrèy dwat Arawon ak sou tete zòrèy dwat pitit gason l’ yo, sou gwo pous men dwat yo ak sou gwo zòtèy pye dwat yo. W’a pran rès san an, w’a vide l’ tout arebò lòtèl la. 21Pran ti gout nan san ki sou lòtèl la ansanm ak ti gout nan lwil pou mete moun apa a, voye yo sou Arawon ak sou rad li yo, sou pitit gason l’ yo ak sou rad yo tou. Konsa, w’a mete Arawon ak pitit gason l’ yo ansanm ak tout rad yo apa pou mwen nèt. 22Wete tout grès dezyèm belye mouton an: ke a ak tout grès li, grès ki vlope tripay yo, moso grès ki sou fwa a, de wonyon yo ak tout grès yo, ansanm ak jigo dwat la, paske se yon belye k’ap sèvi nan sèvis pou mete prèt yo apa a. 23Nan panyen pen san ledven ki devan Seyè a, w’a pran yon pen antye, yon gato fèt ak lwil ak yon pen plat. 24W’a mete tout bagay sa yo nan men Arawon ak nan men pitit gason l’ yo. W’a mete yo apa pou sèvis mwen, w’a fè yo balanse l’ devan Seyè a tankou yon ofrann. 25Lèfini, pran manje a nan men yo, boule l’ sou lòtèl la, anwo ofrann ki boule deja a, pou l’ fè Seyè a plezi ak bon sant li. Se va yon ofrann pou Seyè a ki fèt pou boule nèt nan dife. 26Pran vyann pwatrin belye ki te sèvi nan sèvis pou mete Arawon apa a, w’a balanse l’ devan Seyè a tankou yon ofrann. Se va pòsyon pa ou la sa. 27W’a pran vyann pwatrin belye ki te sèvi nan sèvis pou mete Arawon ak pitit gason l’ yo apa a, w’a mete yo apa pou Seyè a. W’a balanse yo devan Seyè a tankou yon ofrann. W’a fè menm bagay la tou pou jigo w’ap wete pou prèt yo. 28Dapre lòd mwen bay pèp Izrayèl pou tout tan an, moso vyann sa yo va pou Arawon ak pou pitit gason l’ yo. Se va yon kado pèp Izrayèl la pral blije fè. Se pòsyon yo va toujou wete pou prèt yo, pòsyon pèp Izrayèl la va toujou bay nan ofrann y’ap fè pou di mèsi. Se kado y’a bay Seyè a. 29Lè Arawon va mouri, rad sèvis li yo va rete pou pitit li yo. Se rad sa yo y’a mete sou yo lè y’ap vide lwil sou tèt yo pou mete yo apa, lè y’ap ba yo pouvwa pou fè sèvis Bondye. 30Pitit Arawon ki va pran plas Arawon nan sèvis Seyè a va mete rad yo sou li pandan sèt jou, epi l’a antre nan tant lan pou fè sèvis li nan kote ki apa pou Bondye a. 31W’a pran belye mouton ki te sèvi nan sèvis pou mete apa a, w’a fè kwit vyann li yon kote ki apa pou Bondye. 32Arawon ak pitit gason l’ yo va manje vyann belye a ansanm ak pen ki nan panyen an. y’a rete bò pòt devan Tant Randevou a. 33y’a manje manje ki te sèvi nan sèvis yo fè pou mande Bondye padon pou peche yo fè san yo pa konnen, sèvis yo te fè lè yo t’ap mete yo apa, lè yo t’ap resevwa pouvwa pou fè sèvis Bondye a. Se prèt yo ase ki ka manje manje sa yo, paske se manje yo mete apa pou Bondye. 34Si gen rès nan vyann lan ak nan pen an ki rete apre yo fin manje, nan denmen maten w’a boule l’ nan dife. Piga pesonn manje li, paske se manje yo mete apa pou Bondye. 35W’a fè tou sa m’ te ba ou lòd fè pou Arawon ansanm ak pitit gason l’ yo. W’a pase sèt jou ap fè sèvis pou mete yo apa pou sèvis mwen. 36Chak jou, w’a ofri yon towo bèf, w’a touye l’ pou mande Bondye padon pou peche yo fè san yo pa konnen. Avèk ofrann bèt sa a w’ap fè pou peche a, w’a mete lòtèl la nan kondisyon pou l’ sèvi nan sèvis Bondye. Lèfini, w’a vide lwil sou li, w’a mete l’ apa pou sèvis Bondye. 37Pandan sèt jou, w’a fè ofrann bèt pou peche yo fè san yo pa konnen an sou lòtèl la. Konsa w’a mete lòtèl la apa pou sèvis Bondye a. Konsa, lòtèl la va apa nèt pou Bondye. Tout moun ki va manyen lòtèl la, ak tout bagay ki va an kontak ak lòtèl la va tounen bagay yo mete apa pou Bondye tou. 38Men sa ou gen pou ofri sou lòtèl la: Chak jou, san sote yon jou, w’a ofri de ti mouton ki poko gen ennan bay Bondye. 39W’a ofri yonn nan mouton yo nan maten, lòt la nan aswè anvan li fin fè nwa nèt. 40Avèk premye ti mouton an, w’a ofri sèt ti mamit farin frans melanje ak yon lit edmi bon lwil oliv fèt nan moulen. W’a pran yon lit edmi diven pou ofri pou bwason ak manje a. 41W’a touye dezyèm ti mouton an aswè. W’a ofri ansanm avè l’ menm manje ak menm bwason ou te ofri nan maten an. W’a boule tout bagay sa yo nèt nan dife. Se va yon ofrann bèt k’ap fè Seyè a plezi ak bon sant li. 42Ofrann nan dife sa a, yo gen pou yo fè l’ tout tan devan mwen, de pitit an pitit nan papòt Tant Randevou a. Se la mwen menm Seyè a, m’ap kontre ak pèp mwen an pou m’ pale ak yo. 43Se la m’ap kontre pèp Izrayèl la. Avèk pouvwa mwen, m’ap mete kote sa a apa pou mwen. 44M’ap mete Tant Randevou a apa pou sèvis mwen. M’ap fè menm bagay la tou pou lòtèl la. M’ap mete Arawon ak pitit gason l’ yo apa pou mwen pou yo ka sèvi m’ prèt. 45M’ap rete nan mitan pèp Izrayèl la, se mwen menm ki va Bondye yo. 46y’a konnen se mwen menm ki Seyè a, Bondye yo a, se mwen menm ki te fè yo soti kite peyi Lejip pou m’ te kapab rete nan mitan yo. Se mwen ki Seyè a, Bondye yo a.


text: 1Se yon sòm David. Kite m’ di Seyè a mèsi! Kite m’ di Seyè ki pa tankou tout moun lan mèsi ak tout nanm mwen! 2Wi, kite m’ di Seyè a mèsi. Mwen pa dwe janm bliye tout byen li fè pou mwen. 3Li padonnen tout peche m’ yo, li geri tout maladi m’ yo. 4Li wete m’ nan bouch twou a. Li beni m’, li fè m’ wè jan li renmen m’, jan li gen pitye pou mwen. 5Li kouvri m’ ak benediksyon pandan tout lavi m’, li fè m’ rete jenn ak tout fòs mwen, tankou malfini. 6Seyè a pa nan patipri. Li rann jistis an favè tout moun k’ap sibi lenjistis. 7Li fè Moyiz konnen sa l’ te gen nan tèt li, li fè pitit Izrayèl yo wè mèvèy li yo. 8Seyè a gen kè sansib, li gen bon kè. Li pa fè kòlè fasil, li p’ap janm sispann renmen nou. 9Li p’ap pase tout tan l’ ap pini nou, li pa ankòlè pou lontan. 10Li pa aji ak nou jan nou ta merite l’ la, li pa pini nou jan l’ ta dwe pini nou. 11Menm jan syèl la byen lwen anwo tè a, se konsa Seyè a renmen moun ki gen krentif pou li. 12Menm jan kote solèy leve a byen lwen ak kote solèy kouche a, se konsa li wete peche nou yo, li voye yo jete byen lwen nou. 13Menm jan yon papa sansib pou pitit li, se konsa Seyè a sansib pou moun ki gen krentif pou li. 14Li konnen ak kisa nou fèt, li chonje se pousyè tè nou ye. 15Lèzòm menm, lavi yo tankou zèb. Yo grandi, yo fleri tankou flè savann. 16Kou van soufle sou yo, yo disparèt. Pesonn pa rekonèt kote yo te ye a. 17Men renmen Bondye pou moun ki gen krentif pou li yo, se bagay ki la pou tout tan. L’ap gen pitye pou pitit pitit yo, 18pou moun ki kenbe pawòl yo ak li, pou moun ki chonje kòmandman li yo pou obeyi yo. 19Seyè a mete fotèy li anwo nan syèl la, l’ap gouvènen tout bagay. 20Nou menm zanj li yo ki vanyan, ki gen fòs, nou menm k’ap fè tou sa li mande nou fè, nou menm k’ap koute sa l’ap di nou, fè lwanj Seyè a! 21Nou tout ki fè pati lame ki nan syèl la, nou tout k’ap sèvi l’, k’ap fè volonte li, di Seyè a mèsi! 22Nou tout kreyati Bondye, nou tout ki toupatou kote l’ap gouvènen, di Seyè a mèsi! Wi, kite m’ di Seyè a mèsi!


text:
Homestead
Depi Wikipedya, ansiklopedi lib
- Homestead, Pennsilvani, se yon vil nan eta Pennsilvani, nan Etazini.
- Homestead, Wisconsin, se yon vil nan eta Wisconsin, nan Etazini.
- Homestead, Oregon, se yon vil nan eta Oregon, nan Etazini.
- Homestead, Florid, se yon vil nan eta Florid, nan Etazini.
- West Homestead, Pennsilvani, se yon vil nan eta Pennsilvani, nan Etazini.
- Homestead Meadows North, Texas, se yon vil nan eta Texas, nan Etazini.
- Homestead Meadows South, Texas, se yon vil nan eta Texas, nan Etazini.


text:
Kominote
Ayiti-Imigrasyon: Brezil pèmèt 245 fanmi ayisyen
- Lendi, 16 avril, 2012 10:19 PM
BRASILA, Brezil (defend.ht) -245 fanmi ayisyen nan sitiyasyon iregilye yo te finalman otorize yo antre nan sou teritwa a brezilyen an. Konpatriyot nou yo te bloke nan fwontyè a te ant Pewou ak Brezil, ki soti nan, 15 janvye 2012, nan vil la ti Pewouvyen nan Iñapari.
Anbasadè brezilyen an nan Perou te anonse nouvèl sa a semèn pase a li fè l 'ofisyèl yo. Diplomat la deklare ke te desizyon sa a yo te pran pou rezon imanitè ak anpeche trafik moun nan zòn nan.
Otorite Pewouvyen yo endike dènyèman ke konpatriyòt nou yo, nan mitan yo fanm ak timoun, yo te k ap viv nan kondisyon kritik. Pifò nan yo yo te sipòte pa pawas la lokal yo, kote Legliz Katolik te akomode yon nimewo sèten nan lokal li yo, pandan y ap gen kominote a Katolik asire manje yo e ke gen lòt ki te nan yon kan refijye yo ki etabli pa gouvènman rejyonal la.
Konpatriyot nou yo pafwa peye jiska 3,200 dola ameriken kontrebandye yo òganize vwayaj yo ki soti Ayiti nan Brezil.


text: 1Antan Apolòs te lavil Korent, Pòl menm t’ap pase nan tout mòn peyi Lazi yo jouk li rive lavil Efèz. Li jwenn kèk disip nan lavil la. 2Li mande yo: Eske nou te resevwa Sentespri lè nou te kwè? Yo reponn li: Yo pa t’ janm di nou te gen yon Sentespri. 3Lè sa a, Pòl mande yo: Ki batèm nou te resevwa? Yo reponn li: Batèm Jan an. 4Pòl di yo: Jan te batize moun ki te asepte tounen vin jwenn Bondye, li t’ap di pèp Izrayèl la pou yo te kwè nan moun ki t’ap vini apre l’ la, ki vle di Jezi. 5Lè yo tande sa, yo mande pou resevwa batèm nan non Seyè Jezi. 6Apre sa, Pòl mete men sou tèt yo, epi Sentespri desann sou yo. Yo pran pale nan lang lòt peyi, yo t’ap bay mesaj ki soti nan Bondye. 7Te gen douz gason konsa antou. 8Pòl ale nan sinagòg la. Pandan twa mwa li t’ap pale la avèk gwo konviksyon. Li t’ap fè yo konnen tout bagay sou Gouvènman Bondye ki wa a, li t’ap chache pran tèt moun ki t’ap koute l’ yo. 9Men, anpil t’ap fè tèt di, yo te refize kwè: yo t’ap pase chemen Bondye a nan rizib devan tout asanble a. Lè Pòl wè sa, li wete kò l’ nan mitan yo, li pran disip Kris yo avèk li. Chak jou li t’ap preche nan lekòl Tiranis la. 10Pandan dezan, sa mache konsa. Se sak fè tout moun ki te rete nan pwovens Lazi a, jwif kou moun lòt nasyon yo, yo tout te tande pawòl Seyè a. 11Bondye te sèvi ak Pòl pou l’ te fè anpil gwo mirak. 12Se konsa yo te konn pran mouchwa ak lòt rad ki te fwote ak kò l’, yo pote yo bay moun malad. Lamenm malad yo te geri, epi tout move lespri yo te met deyò. 13Te gen kèk jwif ki t’ap mache toupatou ap chase move lespri sou moun malad. Yo menm tou, yo t’ap seye chase move lespri yo nan non Jezi. Se konsa yo te konn di move lespri yo: Pa pouvwa Jezi Pòl ap fè konnen an, mwen ba ou lòd soti. 14(Se te sèt pitit gason Seva, yon granprèt jwif, ki t’ap fè sa.) 15Men move lespri a reponn yo: Mwen konnen Jezi, mwen konnen Pòl. Men nou menm, ki moun nou ye? 16Lè sa a, nonm ki te gen move lespri sou li a fonse sou yo, li moutre li te gen plis fòs pase yo tout mete ansanm. Li malmennen yo sitèlman yo pran kouri soti nan kay la toutouni, tout kò yo an san. 17Tout moun lavil Efèz, jwif kou moun lòt nasyon yo, te rive konn bagay sa a. Yo tout te pè, men yo te vin gen gwo respè pou non Seyè Jezi a. 18Anpil nan moun ki te kwè yo vini, yo kanpe devan tout moun, yo t’ap avwe tou sa yo te fè, yo t’ap rekonèt sa an piblik. 19Te gen anpil ladan yo ki te konn pratike maji, yo pote liv yo, yo boule yo devan tout moun. Dapre kalkil yo te fè, te gen liv pou desansenkantmil (250.000) goud antou. 20Se konsa pawòl Bondye a t’ap gaye avèk pouvwa, li t’ap moutre fòs li. 21Apre bagay sa yo fin pase, Pòl fè lide pase nan Masedwan ak Lakayi, apre sa pou li al Jerizalèm. Li t’ap di: Apre mwen soti la, se pou m’ al wè lavil Wòm tou. 22Lè sa a, li voye Timote ak Eras, de nan moun ki t’ap ede l’ nan sèvis la, devan nan peyi Masedwan. Li menm li rete kèk tan ankò nan pwovens Lazi. 23Se lè sa a yon gwo dezòd pete nan lavil Efèz poutèt chemen Bondye a. 24Te gen yon òfèv yo te rele Demetriyis, ki te konn fè ti modèl kay yo te bati pou yon bondye fanm yo rele Atemis. Se an ajan li te fè yo. Travay sa a te rapòte ouvriye l’ yo anpil. 25Yon jou, li sanble tout ouvriye l’ yo ansanm ak tout lòt moun ki te konn fè menm travay sa a tou. Li di yo: Mesye, nou konnen se travay sa a ki fè nou viv. 26Men, nou wè ak je nou, nou tande ak zòrèy nou sa nonm yo rele Pòl la ap fè. L’ap mache di bondye moun fè ak men se pa bondye yo ye menm. Se konsa, li resi rive pran tèt anpil moun, pa isit nan lavil Efèz la ase, men nan tout pwovens Lazi a. 27Talè konsa, metye nou an pral pote move non. Men, sa ki pi rèd ankò, kay Atemis, gwo bondye fanm lan, pral pèdi repitasyon li. Lè sa a menm, gwo bondye moun ap adore nan tout pwovens Lazi ak toupatou sou latè a pral pase pou anyen. 28Lè yo tande sa, foul moun yo vin ankòlè anpil, yo pran rele: Atemis moun Efèz yo, se gwo nègès! 29Dezòd la gaye nan tout lavil la. Moun yo pase men yo, yo pran Gayis ak Aristak, de moun Masedwan ki te ansanm ak Pòl nan vwayaj li a, yo kouri an foul, y’ al nan teyat la. 30Pòl te vle ale li menm tou devan pèp la, men disip yo te di l’ non. 31Te gen de twa chèf nan peyi Lazi a ki te zanmi l’, yo voye bò kote l’, yo mande l’ pou l’ pa parèt tèt li nan teyat la. 32Pandan tout tan sa a, te gen gwo bouyay nan asanble a. Yon pòsyon moun t’ap rele yon bagay, yon lòt pòsyon menm t’ap rele yon lòt bagay. Pifò ladan yo pa t’ konnen ojis poukisa yo te sanble. 33Kèk moun nan foul la esplike bagay la bay Aleksann, yon nonm jwif yo te mete alatèt yo. Aleksann fè siy ak men li, li te vle pale pou l’ pran defans jwif yo devan pèp la. 34Men, lè yo rekonnèt se jwif li ye, yo tout pran rele ansanm menm bagay la pandan dezèdetan: Atemis moun Efèz yo, se gwo nègès. 35Bout pou bout, sekretè lakomin lan te resi fè foul la sispann rele, li di yo konsa: Moun Efèz, koute! Tout moun konnen lavil Efèz se li menm k’ap veye sou kay Atemis, gwo nègès, ansanm ak estati li a ki te tonbe sot nan syèl la. 36Pesonn pa ka di se pa vre. Se sa ki fè, se pou n’ mete tèt nou an plas pou n’ pa fè anyen san nou pa kalkile byen. 37Bon. Mesye sa yo nou mennen isit la, se pa vòlò yo vòlò nan tanp yo, ni se pa pale yo pale mal sou Atemis, bondye fanm nou an. 38Si Demetriyis ak ouvriye l’ yo gen yon kont yo vle regle ak yon moun, gen jou pou tribinal la travay, epi gen chèf pou sa tou: se la pou y’ al pote plent. 39Apre sa, si nou gen lòt reklamasyon nou vle fè, n’a regle sa yon lè tout sitwayen yo va reyini dapre lalwa. 40Avèk sa ki pase jòdi a, yo kapab al pote plent pou nou, yo kapab al di n’ap fè revolisyon. Pa gen okenn rezon pou tout dezòd sa a. Nou p’ap kapab bay okenn esplikasyon pou sa. 41Lè li fin di sa, li voye tout moun lakay yo.


text:
-
Byenveni nan Biwo Sèvis Miltilang nan Biwo Egzekitif Travay & Devlopman Mendèv (EOLWD). Nou founi sèvis tradiksyon/entèpretasyon pou kliyan ak Konpetans Angle Limite (LEP) pou fasilite aksè a plizye pwogrram ak sèvis EOLWD.
Sou paj sa w ap jwenn yon entwodiksyon a chak depatman EOLWD epi ak fòm ak piblikasyon ki disponib pou telechaje nan 11 lang: Espanyol, Pòtige, Kreyòl Ayisyen, Chinwa, Viyetname, Ris, Khmer, Laotian, ak Italiyen. Enfòmasyon so Worker’s Compensation disponib tou nan Kreyòl Cape Verdean epi an Arab.


text: 1Mwen menm Pòl, se pa moun ki te chwazi m’, ni Bondye pa t’ voye yon moun chwazi m’, men se Jezikri menm ki te chwazi m’ pou sèvi apòt, ansanm ak Bondye Papa a ki te fè l’ leve soti vivan nan lanmò. 2Tout frè ki isit la yo mete tèt ansanm avè m’ pou ekri lèt sa a pou tout legliz ki nan peyi Galasi yo. 3Nou mande Bondye, Papa nou, ansanm ak Jezikri, Seyè a, pou yo ban nou benediksyon ak kè poze. 4Dapre volonte Bondye, Papa nou, Kris la te bay tèt li pou peche nou yo, pou l’ te ka delivre nou anba move tan mechan ki sou latè koulye a. 5Lwanj pou Bondye pou tout tan! Amèn. 6Mwen sezi wè jan nou prese vire do bay Bondye ki te rele nou, gremesi Kris la, pou n’ al swiv yon lòt kalite bon nouvèl. 7Pou di vre, pa gen okenn lòt bon nouvèl. Men, mwen di sa paske gen moun k’ap plede chaje tèt nou, ki vle chanje anpil bagay nan bon nouvèl Kris la. 8Enben, si yon moun ta vin anonse nou yon lòt bon nouvèl ki pa menm ak sa nou te anonse nou an, moun sa a li te mèt se mwen menm, osinon yon zanj ki soti nan syèl, madichon pou li! 9Mwen deja di nou sa, koulye a m’ap repete nou sa ankò: si yon moun vin anonse nou yon bon nouvèl ki pa menm ak sa nou te resevwa a, madichon pou li! 10Lè mwen di sa, èske sa vle di se favè moun m’ap chache? Non. Se favè Bondye m’ap chache. Eske se plezi m’ap chache fè lèzòm plezi? Si m’ t’ap chache fè lèzòm plezi, se pa Kris la mwen ta ap sèvi. 11M’ap di nou sa, frè m’ yo, bon nouvèl m’ap anonse a pa soti nan moun. 12Paske mwen menm, mwen pa t’ resevwa l’ nan men pesonn, ni se pa yon moun ki te moutre m’ li. Men, se Jezikri menm ki te fè m’ konnen li. 13Nou tande pale sa m’ te konn fè nan tan lontan, lè m’ te nan relijyon jwif yo. Nou konnen jan m’ te san pitye lè m’ t’ap pèsekite legliz Bondye a, jan m’ t’ap chache kraze li. 14Nan relijyon jwif yo mwen te pi fò pase anpil moun nan ras mwen ki te menm laj avè mwen. Mwen te pi cho pase yo pou defann koutim zansèt nou yo. 15Men, Bondye fè m’ favè l’, li mete m’ apa depi nan vant manman m’, li rele m’ pou m’ te ka sèvi li. 16Konsa, lè se te lide l’ pou l’ te fè m’ konnen Pitit li a, pou m’ te ka anonse bon nouvèl li a nan mitan moun ki pa jwif yo, wi, lè sa a, mwen pa t’ al mande pesonn konsèy. 17Mwen pa t’ moute Jerizalèm non plis pou m’ al wè moun ki te apòt anvan m’ yo. Men, mwen te pati la menm pou peyi Arabi. Apre sa, mwen tounen tounen m’ lavil Damas. 18Sou twazan, mwen moute lavil Jerizalèm pou m’ te fè konesans ak Pyè. Mwen rete kenz jou lakay li. 19Lè sa a, mwen pa t’ wè okenn nan lòt apòt yo, esepte Jak, frè Seyè a. 20Sa m’ap ekri nou la a, se vre wi. Mwen pran Bondye pou temwen, mwen p’ap bay manti. 21Apre sa, mwen te ale nan peyi Siri ak Silisi. 22Pandan tout tan sa a, manm legliz Kris la ki te nan peyi Jide a pa t’ ankò rekonèt mwen. 23Yo te sèlman konn tande moun ap di yo: Nonm ki t’ap pesekite nou nan tan lontan an, koulye a men l’ap mache anonse bon nouvèl li te vle kraze a. 24Yo t’ap fè lwanj Bondye pou tèt mwen.


text:
ENFÒMASYON JENERAL
Konsèy Edikasyon Kominote Community Education Council (CEC)
Kisa yon Konsèy kominotè pou Edikasyon Community Education Council (CEC)ye?
CEC yo se komite konsiltatif pou règleman sou edikasyon ki gen responsablite kontwole ak evalye pwogram ansèyman lekòl yo, apwouve limit fwontyè lekòl yo, epi konseye Chanselye a. CEC yo jwe yon wòl enpòtan nan mizanplas règleman edikasyon pou lekòl leta nan Vil Nouyòk . Chak CEC gen nèf paran volontè yo chwazi ki bay lidèchip pratik ak sipò pou lekòl leta nan kominote a, de rezidan ak/oswa de lidè biznis nan zòn lan prezidan borough a nome ak yon elèv lekòl segondè ki nan 12yèm ane ki abite nan distri a men ki pa gen dwa vote. Manm Konsèy la òganize reyinyon omwen chak mwa avèk sipèentandan an ak piblik la anjeneral pou diskite sitiyasyon aktyèl lekòl yo nan distri a.
Konbyen CEC ki genyen?
Gen 32 CEC nan Vil Nouyòk. Chak CEC kouvri yon distri lekòl kominotè ki reprezante elèv klas matènèl-8yèm ane nan distri a.
Konbyen manm ki gen nan yon CEC?
Nèf(9)paran elèv ki nan nan klas matènèl rive 8yèm ane ki nan yon lekòl nan jiridiksyon distri lekòl kominote kote paran yo vle vin manm nan CEC a. De(2) rezidan ak/oswa de pwopriyetè biznis prezidan borough a nome; ak Yon(1)elèv 12yèm ane ki pa gen dwa vote ki abite nan distri a epi ki se yon lidè yo eli nan lekòl segondè li ye a.


text:
"Nou se kreyòl, ann kenbe rasin nou"
lendi 31 oktòb 2005
[31/10/05] --- Ane sa a ankò pou dizyèm ane youn dèyè lòt, Sosyete Animasyon Kominikasyon Sosyal selebre Jounen Entènasyonal Lang Kreyòl la. 28 oktòb 2005 lan fè 23 lane depi y ap selebre jounen sa a sou latè, men 28 oktòb la tou se anivèsè SAKS, enstitisyon an gen 13 ane depi l ap feraye sou teren an. Kidonk fèt la te doub pou SAKS e li make sa ak plizyè aktivite.
"Nou se kreyòl, ann kenbe rasin nou" se ak tèm sa a SAKS selebre Jounen Entènasyonal lang kreyòl la ane sa a.
Pandan 3 jou, soti mèkredi 26 pou rive vandredi 28 oktòb, enstitisyon an te òganize plizyè aktivite tankou konferans pou laprès, espòt sansibilizasyon sou radyo nan Pòtoprens ak sou kèk radyo kominotè, espozisyon divès kalite dokiman ki ekri an kreyòl oubyen ki pale sou kreyòl, rad, manje ak bwason, enstriman mizik rasin tradisyonèl, pwodui lakay tankou alfò, laye/bichèt, panye, chapo pay, eks...
Gen plis pase 100 moun ki enskri non yo nan kaye prezans ki te la pou sa, san kote tout sa ki pa siyen pou yon rezon kèlkonk. [31/10/05]


text: 1Se konsa n’a rele frè nou yo moun Bondye. N’a rele sè nou yo moun Bondye gen pitye pou yo. 2Pitit mwen yo, pale ak manman nou. Paske li pa madanm mwen ankò. Mwen pa mari l’ non plis. Pale avè l’ pou l’ sispann sèvi tankou jennès, pou l’ wete nan kòsaj li bann zidòl li renmen anpil yo. 3Si li pa fè sa, m’ap dezabiye l’ nèt, pou l’ rete toutouni jan manman l’ te fè l’. M’ap fè l’ tounen tankou tè sèk ki pa jwenn lapli. M’ap fè l’ mouri swaf dlo. 4Mwen p’ap gen pitye pou pitit li yo non plis. Paske yo se pitit yon fanm ki nan jennès. 5Manman yo lage kò l’ nan fè jennès. Wi, li menm ki te pote yo nan vant li, li avili tèt li, paske l’ap di: mwen pral jwenn nonm mwen yo. Yo ban m’ tou sa m’ bezwen. Yo ban m’ manje, yo ban m’ bwè. Yo ban m’ twal lenn ak twal fen. Yo ban m’ lwil oliv, yo ban m’ diven pou m’ bwè. 6Se poutèt sa mwen pral fèmen l’ nan mitan yon lantouraj pikan. Mwen pral moute yon gwo miray fè wonn li. Konsa li p’ap ka mete pye l’ deyò. 7L’a chache mwayen pou li al kouri dèyè nonm li yo, men li p’ap ka rive jwenn yo. L’a chache yo toupatou, men li p’ap jwenn yo. Lè sa a, l’a di: M’ap tounen vin jwenn premye mari mwen an, paske avè l’ zafè m’ te pi bon pase koulye a. 8Pèp Izrayèl la pa t’ rekonèt se mwen menm ki te ba li farin, diven ak lwil. Ata lò ak ajan, se mwen ki te ba li yo an kantite. Men, li pran yo pou fè sèvis Baal. 9Se poutèt sa, lè sezon rekòt la rive, m’ap reprann farin ak diven mwen te ba li a. M’ap reprann twal lenn ak twal fin mwen te ba li pou fè rad met sou li. 10M’ap kite l’ toutouni devan tout nonm li yo. Pesonn p’ap ka vin sove l’ anba men mwen. 11Mwen pral fè l’ sispann gen kè kontan. Mwen pral sispann tout fèt li yo, fèt lalin nouvèl li yo, fèt repo l’ yo ak gwo fèt li fete chak lanne yo. 12Kanta jaden rezen ak pye fig frans li yo, li di se nonm li yo ki te ba li yo. Enben, m’ap ravaje sa. M’ap fè yo tounen raje, bèt nan bwa va devore yo. 13Mwen pral pini l’ pou tout tan li te bliye m’ lan, lè li t’ap boule lansan devan Baal yo, lè li t’ap mete zanno ak kolye pou l’ te ka kouri dèyè nonm li yo. Se Seyè a menm ki di sa. 14Se poutèt sa, mwen pral mennen l’ nan dezè a ankò. Mwen pral pale dous avè l’, pou l’ ka tounen vin jwenn mwen. 15M’a ba li jaden rezen li te gen anvan yo. M’a fè sa ki te rive l’ nan Fon Malè a tounen yon okazyon pou l’ jwenn sa li t’ap tann lan. L’a reponn mwen menm jan li te fè l’ lè li te jenn lan, lè l’ te chape anba men moun peyi Lejip yo. 16Jou sa a, l’a rele m’ mari l’, li p’ap rele m’ Baal li ankò. Se mwen menm, Seyè a, k’ap di sa. 17Mwen p’ap janm kite non Baal yo soti nan bouch li, li p’ap janm nonmen non yo ankò. 18Lè sa a, m’a pase yon kontra avèk tout zannimo nan savann ak tout zwazo k’ap vole nan syèl la ak tout bèt k’ap trennen sou vant pou yo pa fè pèp la anyen. M’ap kraze banza ak nepe pou yo pa fè lagè ankò nan peyi a, pou moun ka kouche dòmi ak kè poze san danje. 19Izrayèl, m’ap pran angajman pou m’ viv avè ou pou tout tan, m’ap toujou respekte ou, m’ap toujou kenbe pawòl mwen avè ou. M’ap toujou renmen ou, m’ap toujou gen pitye pou ou. 20M’ap kenbe pwomès mwen, w’ap pou mwen nèt. Konsa, w’a konnen ki moun mwen menm, Seyè a, mwen ye. 21Jou sa a, m’a reponn lapriyè tout moun. Se Seyè a menm ki di sa. M’ap fè lapli soti nan syèl tonbe sou latè. 22Tè a va bay manje, diven ak lwil. Se konsa m’a reponn lapriyè moun Jizreyèl yo. 23M’ap fè yo peple nan peyi a. M’a gen pitye pou moun mwen te meprize yo. M’a pale ak moun ki pa moun pa m’ yo, m’a di yo: Se pèp mwen nou ye. Yo menm, y’a reponn: Wi, se Bondye nou ou ye.


text: 1Seyè, ou menm Bondye ki gen dwa tire revanj lan, parèt non pou fè yo wè ki moun ou ye. 2Ou menm k’ap jije tout moun sou latè, leve non! Bay moun k’ap pran pòz gwokolèt yo sa yo merite! 3Kilè mechan yo va sispann fè fèt? Wi, Seyè, kilè y’a sispann? 4Kilè moun k’ap fè sa ki mal yo va sispann fè grandizè? Kilè y’a sispann fè bèl diskou pou rakonte krim yo fè? 5Seyè, y’ap kraze pèp ou a, y’ap peze moun pa ou yo. 6Y’ap koupe kou vèv yo, y’ap koupe kou timoun ki san papa yo, y’ap ansasinen etranje k’ap viv nan peyi a. 7Lè konsa yo di: Seyè a pa wè nou! Bondye pèp Izrayèl la pa okipe bagay konsa! 8Nou menm, bann san konprann, manyè fè atansyon non! Bann moun fou, kilè n’a konprann? 9Bondye ki bay zòrèy, ki jan pou l’ pa ta ka tande? Bondye ki fè je, ki jan pou l’ pa ta ka wè? 10Limenm ki reskonsab tout nasyon yo, ki jan pou l’ pa ta ka pini yo? Limenm k’ap bay moun tout kalite konesans, ki jan pou l’ pa ta ka konnen? 11Seyè a konnen lide lèzòm gen nan tèt yo. Li konnen sa pa vo anyen. 12Ala bon sa bon, Seyè, lè w’ap korije yon moun, pou fè l’ konnen sa ki nan lalwa ou, 13pou l’ ka rete ak kè poze lè jou malè a rive, jouk y’a fouye twou pou antere mechan an. 14Seyè a p’ap voye pèp li a jete, li p’ap vire do bay moun ki pou li yo. 15Lè sa a, moun va jwenn jistis nan tribinal, tout moun ki mache dwat va dakò avèk sa. 16Kilès ki va kanpe pou mwen kont mechan yo? Kilès ki va pran pou mwen kont moun k’ap fè mal yo? 17Si se pa t’ Seyè a ki te sekou mwen, gen lontan depi mwen ta mouri. 18Lè mwen di: Men m’ap tonbe wi! Se ou menm, Seyè, ki soutni m’ paske ou gen bon kè. 19Lè m’ nan tèt chaje, lè mwen pa konn sa pou m’ fè, se ou menm ki ban m’ kouraj, se ou menm ki fè kè m’ kontan. 20Eske ou nan konfyolo avèk jij pèvèti sa yo, k’ap fè mechanste yo pase pou lalwa? 21Y’ap fè konplo sou moun ki mache dwat yo, y’ap kondannen inonsan yo amò. 22Men, Seyè a se tout defans mwen. Bondye mwen, se twou wòch kote m’ jwenn pwoteksyon. 23L’ap fè mechanste yo a tonbe sou pwòp tèt yo, l’ap fè peche yo a touye yo. Seyè a, Bondye nou an, ap disparèt yo.


text: 1Lè sa a, Seyè a bay yonn nan pwofèt li yo ki te nan peyi Jida lòd pou li moute lavil Betèl. Lè li rive lavil Betèl, Jewoboram te kanpe bò lotèl la ap boule lansan. 2Dapre lòd Seyè a te ba li a, pwofèt la pale byen fò, li bay mesaj sa a sou lotèl la: -Ou menm lotèl! Wi, ou menm lotèl! Men sa Seyè a di: Nan fanmi David la, gen yon timoun ki pral fèt, y’ap rele l’ Jozyas. L’ap vini, l’ap pran tout prèt k’ap sèvi nan kay zidòl yo, prèt k’ap boule lansan sou ou yo, l’ap touye yo sou ou. Lèfini, sou ou ankò y’a boule zosman moun. 3Menm jou sa a pwofèt la bay yon siy, li di konsa: -Lotèl sa a pral fann de bò. Sann dife ki sou li a pral gaye tout atè a. Lè n’a wè sa, n’a konnen se Seyè a menm ki pale nan bouch mwen. 4Lè Jewoboram tande pawòl pwofèt la te di sou lotèl Betèl la, li lonje men l’ anwo lotèl la sou pwofèt la, li di: -Pran msye! Men, men li te lonje sou pwofèt la rete tou rèd, li pa t’ ka fè yon mouvman avè l’ ankò. 5Lamenm, lotèl la rete konsa, li fann de bò, epi sann dife ki te sou li a gaye tout atè a, jan pwofèt la te di sa nan non Seyè a. 6wa Jewoboram pran lapawòl ankò, li di pwofèt Bondye a konsa: -Tanpri, lapriyè Seyè a, Bondye ou la, pou mwen. Mande l’ pou l’ geri men m’. Pwofèt la lapriyè Seyè a vre, epi men wa a geri, li vin jan li te ye anvan an. 7Apre sa, wa a di pwofèt la konsa: -Ann al lakay avè m’. W’a manje. Lèfini, m’a fè ou kado kichòy. 8Pwofèt la reponn: -Ou ta mèt ban mwen mwatye nan tout richès ou yo, mwen p’ap mete pwent pye m’ lakay ou. Mwen p’ap manje pen, ni mwen p’ap bwè dlo isit la. 9Paske, Seyè a te ban mwen lòd pou m’ pa ni manje ni bwè anyen, lèfini pou m’ pa pran menm chemen mwen te vini an pou m’ tounen lakay mwen. 10Se konsa li pran yon lòt wout pou l’ tounen lakay li, li pa pran menm chemen li te pran lè li t’ap vini lavil Betèl la. 11Nan tan sa a, te gen yon pwofèt ki te rete lavil Betèl. Li te granmoun anpil. Pitit gason l’ yo vin rakonte l’ tou sa pwofèt Bondye a te fè jou sa a lavil Betèl, ak tou sa li te di wa Jewoboram. 12Pwofèt la mande yo ki wout yo wè l’ pran. Pitit gason l’ yo moutre l’ chemen pwofèt Bondye ki te soti peyi Jida a te pran. 13Li di pitit gason l’ yo sele bourik li pou li. Yo sele bourik li a, li moute sou li, 14li pati dèyè pwofèt Bondye a. Li jwenn li chita anba yon pye chenn. Li mande l’: -Se ou menm pwofèt Bondye ki soti peyi Jida a? Nonm lan reponn: -Se mwen wi! 15Li di l’ konsa: -Ann al lakay avè m’. W’a manje kichòy! 16Men pwofèt peyi Jida a di l’: -Non, m’ pa ka tounen avè ou, ni m’ pa ka al lakay ou. Lèfini, m’ p’ap manje, m’ p’ap bwè anyen avè ou isit la. 17Paske Seyè a te ban m’ lòd pou m’ pa t’ ni manje ni bwè anyen avè ou isit la, lèfini pou m’ pa pran menm chemen mwen te pase pou m’ vini an pou m’ tounen. 18Lè sa a pwofèt lavil Betèl la di l’: -Mwen menm tou, mwen se yon pwofèt tankou ou. Se Seyè a menm ki te voye yonn nan zanj li yo vin di m’ pou m’ fè ou tounen lakay ansanm avè m’, lèfini pou m’ ba ou manje, pou m’ ba ou bwè! Men se manti pwofèt lavil Betèl la t’ap ba li. 19Se konsa pwofèt peyi Jida a tounen lakay pwofèt Betèl la, li manje, li bwè avè l’. 20Yo te chita bò tab la toujou lè Seyè a pale ak pwofèt Betèl la 21ki pale byen move ak pwofèt peyi Jida a. Li di l’ byen fò: -Seyè a di ou ou pa koute lòd li te ba ou, ou pa fè sa li te mande ou fè a. 22Okontrè, ou tounen, ou manje, ou bwè yon kote li te ba ou lòd pa fè sa. Se poutèt sa w’ap mouri, lèfini, ou p’ap antere nan kavo fanmi ou. 23Lè yo fin manje, pwofèt lavil Betèl la sele bourik pwofèt peyi Jida a pou li. 24Pwofèt peyi Jida a pati. Li kontre ak yon lyon sou chemen li, lyon an touye l’. Kadav li te blayi atè a nan mitan chimen an. Bourik la ak lyon an te rete la bò kote l’. 25Moun ki t’ap pase bò la wè kadav la atè nan chimen an ansanm ak lyon an bò kote l’. Yo antre lavil Betèl kote pwofèt granmoun lan te rete a, yo rakonte sa yo wè. 26Lè pwofèt la tande sa, li di: -Se pwofèt ki te dezobeyi lòd Seyè a te ba li a. Konsa, Seyè a voye yon lyon atake l’. Lyon an kraze l’, li touye l’ jan Seyè a te di l’ l’ap fè l’ la. 27Li di pitit gason l’ yo. -Sele bourik la pou mwen! Yo sele bourik msye. 28Msye pati, li jwenn kadav pwofèt peyi Jida a lonje atè a nan chimen an, bourik la ak lyon an kanpe bò kote l’ toujou. Lyon an pa t’ manje kadav la, ni li pa t’ fè bourik la anyen. 29Pwofèt lavil Betèl l’a ranmase kadav l’a, li mete l’ sou bourik la, li pote l’ tounen lavil Betèl. Li pran lapenn pou li. Lèfini, li antere l’. 30Li mete kadav la nan kavo pwòp fanmi l’. Li menm ansanm ak pitit gason li yo kriye pou li, yo t’ap di: -Woy, frè mwen! Ou al kite m’ vre? 31Apre lantèman an, pwofèt la pale ak pitit gason l’ yo. Li di yo: -Lè m’a mouri, n’a antere m’ nan kavo sa a, n’a mete kadav mwen kole kole ak kadav pa l’ la. 32Pawòl Seyè a te ba li lòd di sou lotèl lavil Betèl la ak sou lòt kote y’ap fè sèvis nan lavil Samari yo gen pou rive vre. 33Apre tout bagay sa yo, Jewoboram, wa peyi Izrayèl la, donnen pi rèd nan vye bagay li t’ap fè yo. Li t’ap chwazi moun nan pèp la toujou pou sèvi prèt nan tanp li te bati pou zidòl yo. Depi yon moun te vle prèt, li te ba l’ pouvwa a pou li te sèvi prèt nan tanp zidòl yo. 34Se konsa, tout fanmi Jewoboram lan lage kò yo nan fè sa ki mal. Se poutèt sa, tout fanmi sa a fini, li disparèt nèt sou latè.


text:
Nan kad jounen entènasyonal SIDA a premye desanm nan pou ane 2012 la , gen anpil konsiderasyon ak refleksyon kap fèt sou evolisyon maladi a atravè lemond.
ONUSIDA anonse li anrejistre yon bès plis pase 50 pousan nan to enfeksyon ak viris VIH ki bay maladi SIDA a nan 25 peyi. Kantite moun ki gen aksè ak tretman anti-retwoviral ogmante pou rive 63 pousan pandan 24 dènye mwa yo, e kantite moun ki mouri nan le mond antye ak konplikasyon ki gen rapò ak SIDA a diminye pou depase 25 pou san, sòti nan ane 2005 pou rive nan lane 2011.
Menm nan rejyon Afrik anba Sahara, rejyon ki pi afekte anba epidemi an , gen yon rediksyon nouvo ka enfeksyon yo .
Direktè egzekitif L’ONUSIDA-a, Michel Sidibe, di: "Rithm pwogrè a ap akselere e y ap elaji e entansifye efò yo pi vit toujou, yon fason pi enteliijan pase anvan. Sa pwouve avek volonte politik e ak pousuit aksyon nou yo pou yo ka atènn objektif nou yo disi ane 2015."
Daprè rapò-a, tretman anti-retwoviral yo se yon zouti efikas pou sove la vi kretyen vivan. Nan 24 dènye mwa yo, kantite moun ki gen aksè a yon tretman anti-retwoviral ogmante a 63 pou san nan nivo mondyal .
Menm anba Sahara Afriken gen 2 milyon 300 mil moun ki gen aksè a tretman---yon rekò selon dokiman an. Pou ane pase sèllman, La Chin ogmante nan preske 50 pou san kantite moun kap swiv trètman kont virus VIH la.
Nan peyi d’Ayiti, nou konnen gen anpil pwogrè ki fèt nan domèn prevansyon an, sepandan toujou gen anpil kè sote pou stigmatisyon, la wont, tankou sekretè deta ameriken Hillary Clinton di li ke lakòz moun ki gen sida gen laperèz pou yo revele y ap soufri ak maladi a ou al chache konnen si yo gen sida.
Kote yo konstate plis pwogrè ankò nan lit kont viris ki bay Sida a, se lakay ti moun yo kote rediksyon ka enfeksyon bese anpil. Pandan 2 dènye ane yo yo anrejistre nan nivo mondyal yon gwo diminisyon lakay ti moun ki fèk fèt yo.
Direktè Egzekitif pwogram ONUSIDA a, Michel Sidibe di li gen anpil konfyans y ap atenn objektif « zero to enfeksyon lakay ti moun ki fèk fèt yo».
Ayiti reyalize anpil pwogrè nan lut kont sida men rete anpil efò pou Ayiti fè toujou pou derasinen maladi a. E pou’n repete Michel Sidibe, nan lit kont virus VIH la ak maladi Sida a, Onusida sòti nan dezespwa pou’l tonbe espwa.


text:
Sena a ap entèpele premye minis Michèle Pierre-Louis 29 oktòb 2009
dimanch 25 oktòb 2009
Pòtoprens, 23 okt. 09 [AlterPresse] --- Entèpelasyon premye minis Michèle Pierre-Louis : desizyon an pran nan sena a. Se 29 oktòb gouvènman an ap gen pou l prezante devan senatè yo. Seyans sa a ap gen pou l fini ak yon vòt konfyans oubyen yon vòt sansi.
Senatè Lespwa ki fè entèpelasyon an fè konnen y opa satisfè ak rezilta gouvènman an. Dapre yo, li lè li tan pou yon lòt ekip pran mayèt la.
Yo asire popilasyon an peyi pap tonbe nan katchouboumbe, menm jan sa te rive lè, an 2008, sena a te mete ansyen premye Jacques Edouard Alexis atè.
Pandanstan, nou wè gen lòt mache prese k ap fèt nan konjonkti a, patikilyèman sou kesyon eleksyon llejislativ ki gen pou fèt nan koumansman ane pwochèn.
Apre chanjman presidan René Préval fè nan Konsèy Elektoral Pwovizwa a, ki bay tèt chaje nan kèk sektè politik, enstitisyon elektoral la deja ap travay sou kalandriye electoral ak bidjè pou eleksyon. [gp apr 23/10/2009 13:00]


text:
HCD Galaksi i9300 S3 (plis) – Karakteristik Revizyon: MTK6577 Doub Core1.2 GHz android 4.0 4.7-pous Doub sim 3 G
Nan HCD Galaksi i9300 S3 se dènye a nan mitan tout Samsung klon yo S3 Galaksi. Byen, Mwen kapab di ke pi bon an li yo nan mitan tout klon S3 ki egziste pou dat sa a afiche. Diferan li yo ak S3 yo pi bonè lage frape-konpwomi ki gen pi piti ekran an 4.5″ ak yon ti kras pi ba processeur nan MT6575 chip. Sa a HCD Galaksi i9300 S3 plis gen 4.7″ ekran ak MT6577 CPU chip, ki se yon doub-debaz MediaTek chip.
Running with a MT6577 Doub Nwayo MediaTek chipset ki reusi nan 1.2 GHz maksimòm, sa a se deja yon bèt sou lig pwòp li yo nan smartphones anba bracket a pri menm. Packed alongside is a PowerVRTM SGX Series5 3D GPU pou pi bon Gaming-wo fen ak segondè bon jan kalite pèfòmans lèktur medya.
Vini ak Android 4.0 Glas Cream Sandwich (ICS) pre-enstale soti nan bwat la, sipòte lang sa yo: Angle, Italyen, Franse, Panyòl, Ris, Thai, Vyetnamyen, Arab, Alman, Endonezyen, Chinwa, Tik, Pòtigè, Malay, lòt moun.
Nan 1GB ROM ak 1GB RAM se pi plis pase ase pou l 'san pwoblèm sou HCD Galaksi S3 a milti-tach ak davans , internal memory is still expandable with a Mikwo SD Memory Card (Tf-Kat), nan 32GB maksimòm supported capacity.
Nan 4.7 pous kapasitif Multi-manyen ekran is very close to what the real Samsung Galaxy S3 have. Otantik la gen 4.8″, e ke se yon diferans trè unnoticeable kontrèman ak sou premye lage MT6575 klon yo S3. Touch screen supports up to 5 pwen manyen. The display has a WVGA rezolisyon nan 800 x 480 piksèl, bay ekspozisyon rete vivan epi ki klè nan 16 milyon koulè.
Nan HCD Galaksi i9300 S3 se Dual SIM capable epi ki gen 3G. GSM sèvis se sipòte sou tout transpòtè atravè lemond.
It also has a decent snappers of 8.0 megapiksèl prensipal kamera sou do a, ak yon devan-fas kamera nan 0.3 megapiksèl.
E ou konnen sa ki pi bon ak sa a telefòn? Senpleman pri li yo! Li se jis yo te vann pou $209.99 sou Fastcardtech. Ou pa janm ap gen de rezèv yon dolar mil jis jwenn tèt ou yon Samsung Galaksi S3. Avèk kapasite sa a telefòn nan ba w pèfòmans nan pi bon, ak elegant konsepsyon kòm byen; li se reyèlman yon gwo swaf dlo-quencher bay moun ki li vle posede yon S3, men se pa vle pase twòp jis pou yon telefòn.
HCD Galaksi I9300 S3 MT6577 karakteristik ak karakteristik
Chipset
- CPU: MT6577 Doub Nwayo 1.0GHz
- GPU: PowerVRTM SGX Series5 3D
OS android 4.0 Glas Cream Sandwich (ICS)
Lang: miltileng sipò
Memwa
- RAM: 1GB
- ROM: 1GB
- Mikwo SD Memory Card (Tf-Kat), MAX sipò 32GB
Dimansyon
- Size: 145 × 67 × 10 mm
- Pwa: 125 g
Ekran
- 4.7 pous kapasitif Multi-manyen ekran (5 pwen)
- WVGA rezolisyon (800 x 480 piksèl)
- 16 milyon koulè
Rezo
- Doub sim
- 2G: GSM 850/900/1800/1900 Megaèrts
- 3G: WCDMA 850/2100 Megaèrts
- Sipò pou GSM sèvis nan tout mond lan
Koulè: Blan
GPS: Bati nan GPS & A-GPS
Koneksyon
- Bluetooth 2.0
- Wi-Fi : IEEE 802.11 b / g / yon
- mikwo USB 2.0
Kamera
- Doub Kamera
- Retounen 8.0 megapiksèl
- Devan 0.3 megapiksèl
- Sipò pou anrejistreman nan videyo
Batri: 1600batri Li-ion Mah
Pwodwi pou Telefòn
- Ekouteur / 3.5 mm Audio Jack
- USB kab
- Charger
Pri: $209.99
HCD Galaksi i9300 S3 Videos
Here’s a fun video review of the HDC Galaxy i9300 S3+:
Isit la se yon videyo konparezon pa Kolonèl za sou HCD S3 yo i9300 Galaksi ak Google la M100s 4s (ifon script):
HCD Galaksi i9300 S3 Foto
Nan HCD Galaksi i9300 S3 gen yon ekran pi gwo ki anpil fèmen nan S3 yo reyèl′s gwosè. Epitou, se fè koub konsepsyon nan reyèl S3 a bèl anpil entegre ak anpil atansyon ak sa-a script.
Yon lòt bèl bagay fre sonje ak sa a vèsyon Chinwa, se UI la tou kopye nan sanble ak UI TouchWiz Samsung a sou S3 yo.


text:
Objektif pou lè patisipan yo fini ak modil sa a:
- Apre yon ti videyo tou kout, patisipan yo pral kapab defini pwofilaj etnik daprè definisyon lwa Massachusetts te bay epi dekri aplikasyon pratik definisyon yo rekonèt toupatou nan peyi a.
- Apre yo fin revize egzanp yon ka, patisipan yo pral kapab dekri kijan pwofilaj etnik pa efikas pou evalye ak kanpe aktivite kriminèl..
- Apre yon ti videyo tou kout ak patisipasyon nan yon egzamen volontè pou wè si yo konn prejije yo menm, patisipan yo pral kapab idantifye pwòp prejije pa yo epi fè yon lis estrateji ki limite enfliyans prejije sa yo nan desizyon y ap pran ak aksyon yo. Nap jwenn egzamen sa a sou entènèt nan https://implicit.Harvard.edu/implicit/demo.
I. Definisyon Pwofilaj Etnik
Gen plizyè definisyon pwofilaj etnik yo te prezante nan dènye dis ane yo. Nou bay kat nan definisyon sa yo epi nou konnen polisye Massachusetts yo sipoze respekte katriyèm definisyon an.
.
- Nou kapab defini pwofilaj etnik tankou nenpòt aksyon lapolis pran ki pa depann sou konpòtman yon moun oswa enfòmasyon yon moun yo fè konfyans bay sou yon moun an patikilye yo sispèk ap fè yon bagay ki pa sa, men ki depann sèlman sou karakteristik sa yo: ras, gwoup etnik, ak orijin nasyonal.
- Definisyon limite sou pwofilaj etnik la di si se sèlman ras oswa gwoup etnik yo itilize nan desizyon pou antre an kontak ak yon moun, lè sa a polis la te fè yon zak pwofilaj etnik. Sa vle di, si yon polisye kanpe yon moun sèlman pou ras li men se pa pou yon move konpòtman, lè sa a polisye a komèt yon zak pwofilaj etnik..
- Definisyon vag pwofilaj etnik la di si ras oswa gwoup etnik se youn nan plizyè karakteristik yo itilize nan desizyon pou antre an kontak ak yon moun, lè sa a polis la te fè yon zak pwofilaj etnik. Sa vle di, si yon polisye kanpe yon moun yon pati pou karakteristik tankou ras li ansanm ak yon move konpòtman tou, lè sa a polisye a komèt yon zak pwofilaj etnik.
- Lejislati Massachusetts te defini pwofilaj etnik ak sèks tankou "lè yo kenbe yon moun paske li gen yon gwoup kritè ki fè yo sispèk tout yon gwoup moun li fè pati a san yo pa gen okenn rezon pou sispèk moun sa a yo kanpe a li menm."
II. Lè yon ofisye gen bon enfòmasyon sou ras oswa sèks yon moun yo sispèk men yo pa konn ki moun li ye, li akseptab pou itilize enfòmasyon sa a pou jwenn moun nan. An angle yo rele sa a "BOLO" oswa "be on the lookout" ki siyifi fè atansyon.
III. Èske Pwofilaj Etnik Efikas?
- Objektif sijè sa a se pou diskite si pwofilaj etnik yon mwayen efikas pou evalye ak kanpe konpòtman kriminèl. Ajans aplikasyon lalwa ki konsantre sou resous ki baze sou move kwayans kote yo panse yon gwoup sitwayen gen plis chans patisipe nan zak kriminèl paske li fè pati yon gwoup etnik oswa ras pa yon resous efikas pou itilize. Si atansyon yon polisye konsantre sou yon gwoup paske li gen yon move kwayans konsa, lè sa a kriminèl ki pa fè pati gwoup sa a kapab pase san yo pa kenbe yo.
- To reyisit refere ak pwopòsyon rechèch kote yo twouve kontrebann.
Tablo sa a montre pousantaj "reyisit" nan chak jiridiksyon yo te jwenn kontrebann kote yo te fouye chofè ki blan, nwa, ak panyòl. Nou vle fè ou konnen tablo sa a pa bay enfòmasyon dirèk konsènan si te gen pwofilaj etnik nan chak jiridiksyon Epi tou li pa bay prèv dirèk sou pousantaj moun ki gen dwòg nan men yo.
- Dwàn Ameriken (ki rele Aplikasyon Lwa Imigrasyon ak Dwàn kounye a, oswa ICE pou angle) responsab pou jefò kont dwòg nan ayewopò nan peyi nou an ak lòt pò pou antre Ozetazini Ajans Dwàn nan te fè yon etid pou konpare rechèch ak "to reyisit" ant 1998 ak 2000. An 1998, yo te itilize pwofil ki gen ras ak gwoup etnik souvan. An 2000, Dwàn Ameriken an te adopte yon teknik pwofilaj ki te baze sou konpòtman epi yo te mete li nan sistèm nan pou ajan dwàn yo.
Etid la te rezilta plizyè diferan plent minorite yo te fè, sitou minorite fanm, konsènan kantite moun yo te fouye san rezon .
Koleksyon enfòmasyon se yon pati yon evalyasyon pwotokòl ak pratik dwàn. Rezilta (1998) yo te montre:
- Gen mwens minorite k ap vwayaje pase moun ki pa minorite yo.
- 43% moun yo te fouye yo te swa nwa oswa panyòl.
- Yo te fouye yon gwo kantite minorite pase blan.
- Pousantaj minorite ak kontrebann (to reyisit) la te pi ba pou blan (6.7% blan, 6.3 % nwa, 2.8% panyòl)
Dwàn Ameriken te mete refòm sa yo apre 1998.
- Yo te re-fòme anplwaye yo pou baze rechèch yo sou konpòtman moun yo tan pou baze li sou karakteristik fizik tankou ras/gwoup etnik.
- Yo te ogmante kontwòl sipèvizè. Avan 1998, ajan dwàn ki te nan pi ba nivo a te gen otorite pou fè rechèch ki anvayisan anpil. Apre refòm yo, ajan dwàn yo oblije gen otorizasyon sipèvizè yo pou fè rechèch ki anvayisan yo.
- Yo te fikse sou peyi yo konnen gen anpil dwòg ki soti lakay yo. Yo te konsantre plis ak bay plis priyorite pou vòl ki soti nan peyi yo konnen dwòg soti lakay yo (tankou vòl ki soti nan Karayib la ak Amerik Disid yo).
Apre refòm yo, estatistik yo te montre:
- 75% rediksyon nan rechèch yo
- 226% ogmantasyon nan "reyisit"
- 50% rediksyon nan rechèch ki anvayisan
- 5% bagay yo sezi an plis
- Yo te jwenn kontrebann sou 54% nan vwayajè yo te chwazi yo, plis pase 25% yo te gen an 1999
- Rechèch nan kò moun te bese 59%, malgre sa yo te kenbe 19% bagay an plis.
Etid sa a montre kijan pwofilaj etnik pa efikas epi li ranfòse efikasite pwofilaj ki baze sou konpòtman an patikilye ak karakteristik kle. Men gen lòt rezon enpòtan ki montre pratik lapolis ki ankouraje pwofilaj etnik pa yon fason pratik pou lapolis travay ak regleman ki efikas epi genyen risk nan yo, tankou fè yo egzaminen moun ki pa fè pati gwoup la mwens.
IV. Prejije Enkonsyan
Plizyè moun nan sosyete nou an prejije kont moun ki nan lòt klas san yo pa rann kont sa. Sa vle di plizyè bagay.
- Se pa yon bagay moun nan rann kont li ap fè.
- Se yon fenomèn ki toupatou nan sosyete nou an.
- Jeneralman palan, nou konseye ofisye yo pou yo vin rann kont kalite prejije sa yo si li egziste pou pèmèt ofisye yo evalye tout gwoup pi byen.
- Gen yon egzamen disponib ki ka di ou si w prejije kont plizyè gwoup oswa klas moun parapò ak ras, gwoup etnik, oswa laj..
- Pou fòmasyon an ou dwe egzaminen pwòp prejije ou sou https://implicit.Harvard.edu/implicit/demo/
V. Kisa lwa a ye nan nivo federal ak nan Massachusetts ki kontwole polisye yo parapò ak pwofilaj etnik?
- Se ka Commonwealth kont Lora a (2008) la pou yo swiv nan Massachusetts.
- Ka Arizona kont Gant la (2009) se yon ka resan nan Kou Siprèm Etazini ki kapab chanje entèpretasyon lwa federal ak mete li nan menm liy ak lwa Massachusetts parapò ak lwa pou fouye ak sezi bagay moun Seksyon sa a pral gen yon diskisyon sou de ka enpòtan sa yo nan kontèks lwa pwofilaj etnik ki gen rapò ak travay lapolis nan Massachusetts epi li bay ide pou manm kominote a sou dwa yo..
Dokiman Referans Pou Telechaje
- Practitioner's Guide file size 3MB
- Commonwealth V. Lora
- Arizona V. Gant file size 1MB
Training Videos for this Module


text: 1Monchè, nenpòt sa ou ye, ou menm k’ap jije lòt moun yo, ou pa gen eskiz. Ou menm k’ap fè menm bagay ak lòt yo, se pwòp tèt pa ou w’ap kondannen lè w’ap jije yo. 2Nou konnen Bondye ap jije moun k’ap fè bagay sa yo, epi l’ap jije yo yon jan k’ap dakò ak verite a. 3Monchè, ou menm k’ap jije moun k’ap fè bagay sa yo epi k’ap aji menm jan an tou, èske ou kwè wa chape anba jijman Bondye a? 4Osinon, èske se meprize w’ap meprize Bondye ki gen bon kè anpil, ki gen pasyans anpil, ki sipòte nou anpil? Se konnen ou pa konnen se pou l’ ka rele ou vin chanje lavi ou kifè Bondye gen bon kè konsa? 5Men, w’ap fè tèt di. Ou pa soti pou chanje lavi ou. Se poutèt sa, w’ap pare yon pi gwo chatiman mete la tann ou pou jou Bondye va fè wè kòlè li ansanm ak jijman li k’ap fèt san patipri. 6Lè sa a, Bondye va bay chak moun sa yo merite dapre sa yo fè. 7Moun ki pa janm sispann fè byen, k’ap chache lwanj ak respè, k’ap chache mwayen pou yo pa janm mouri, moun sa yo va resevwa lavi ki p’ap janm fini an. 8Men, moun k’ap kenbe tèt ak Bondye, k’ap refize asepte verite a pou fè sa ki pa bon, moun sa yo, yo fè Bondye fache. Kòlè l’ va tonbe sou yo. 9Anpil soufrans ak anpil lapenn pou tout moun ki lage kò yo nan fè sa ki mal, pou jwif yo an premye, apre yo pou moun lòt nasyon yo. 10Men, Bondye va bay tout moun k’ap fè sa ki byen lwanj, respè ak kè poze, jwif yo an premye, apre yo moun lòt nasyon yo. 11Paske, Bondye pa gade sou figi moun. 12Tout moun ki pa t’ konn lalwa Moyiz la epi ki fè sa ki mal, y’ap peri san lalwa pa reskonsab. Men, tout moun ki konnen lalwa a epi ki fè sa ki mal, y’ap pase anba jijman dapre lalwa a. 13Moun ki mache dwat devan Bondye, se pa moun k’ap tande lalwa a nan zòrèy yo sèlman, men se moun ki fè sa lalwa a mande. 14Moun lòt nasyon yo ki pa gen lalwa Moyiz la, yo fè sa lalwa a mande san yo pa konnen. Yo menm ki pa gen lalwa Moyiz la, yo tounen yon lwa pou pwòp tèt pa yo menm si yo pa t’ konn lalwa a. 15Konsa, yo moutre ki jan sa lalwa Moyiz mande a ekri nan kè yo. Konsyans yo moutre sa tou paske yon lè konsyans yo repwoche yo sa yo fè, yon lòt lè konsyans yo dakò ak sa yo fè. 16Dapre bon nouvèl m’ap anonse a, se sa menm ki gen pou rive lè Bondye va voye Jezikri pou jije tou sa lèzòm t’ap fè an kachèt. 17Ou menm yo rele jwif la, ou apiye kò ou sou lalwa a. W’ap vante tèt ou dèske ou konn Bondye. 18Ou konnen sa Bondye vle ou fè; lalwa a moutre ou ki jan pou ou chwazi sa ki byen. 19Ou mete nan tèt ou ou ka moutre moun ki pa wè yo chemen pou yo pran. Ou konprann se yon limyè ou ye pou moun ki nan fènwa, 20yon pwofesè lekòl pou timoun; ou kwè ou ka moutre moun ki pa konnen anyen yo anpil bagay. Ou mete tou sa nan tèt ou paske ou sèten ou jwenn tout konesans ak tout verite nan lalwa a. 21Enben, ou menm k’ap bay lòt yo leson, poukisa ou pa bay tèt ou leson tou? 22W’ap mande moun pou yo pa vòlò, epi w’ap vòlò: w’ap dèfann moun fè adiltè epi ou menm, w’ap fè adiltè! Ou di ou rayi zidòl, epi w’ap piye tanp zidòl yo! 23Wi, ou menm k’ap vante tèt ou deske ou gen lalwa Bondye a ou se yon wont pou Bondye, pou jan w’ap dezobeyi lalwa a! 24Se sa menm ki te ekri: Se nou menm jwif yo ki lakòz moun lòt nasyon yo ap plede pale Bondye mal konsa. 25Si ou fè sa lalwa a mande ou fè, sikonsizyon an gen valè pou ou. Men, si w’ap dezobeyi lalwa a, se tankou si ou pa t’ janm sikonsi. 26Lè yon moun lòt nasyon ki pa sikonsi fè sa lalwa a mande, èske Bondye p’ap gade li tankou yon moun ki sikonsi? 27Moun lòt nasyon yo ki pa sikonsi men k’ap obeyi lalwa a, yo gen pou yo jije ou, ou menm jwif k’ap dezobeyi lalwa a atout ou gen liv lalwa a nan men ou, atout ou sikonsi a. 28Se pa moun ki gen aparans jwif ki jwif tout bon. Se pa sikonsizyon ki kite mak nan kò moun ki sikonsizyon tout bon an. 29Jwif ki jwif tout bon, se moun ki jwif nan kè yo. Sikonsizyon tout bon an, se sikonsizyon ki make kè moun. Sa se travay Lespri Bondye a, se pa travay lalwa ki ekri nan liv. Lwanj yon jwif konsa pa soti nan men moun, men nan men Bondye.


text: 1Apre sa, nonm lan fè m’ antre nan tanp lan, nan gwo pyès mitan tanp lan, kote ki apa pou Bondye a. Li mezire koridò kote pou antre ladan l’ lan. Li jwenn li te gen dis pye longè, 2dizwit pye lajè. Miray ki chak bò yo te gen wit pye epesè. Li mezire chanm lan anndan anndan, li jwenn swasantwit pye longè ak trannkat pye lajè. 3Apre sa, li antre nan dènye pyès dèyè nèt la, li mezire papòt ki bay sou li a. Li te gen twa pye pwofondè, dis pye lajè. Miray chak bò yo te gen douz pye epesè. 4Li mezire chanm lan. Li te kare kare, trannkat pye chak bò. Chanm sa a te dèyè chanm mitan an. Apre sa, li di m’: Isit la se kote yo met apa nèt pou Bondye a. 5Nonm lan mezire epesè miray anndan tanp lan, li jwenn dis pye. Sou kote Tanp lan, nan mitan miray anndan an ak miray deyò a, te gen yon seri ti pyès ki te fè wonn li. Chak pyès te kare kare, sèt pye chak bò. 6Te gen trant chanm anba. Chak chanm sa yo te gen de lòt anwo yo: trant chanm nan premye etaj la, trant lòt chanm nan dezyèm etaj la. Epesè miray deyò Tanp lan te pi piti nan premye etaj la pase anba. Li te pi piti toujou nan dezyèm etaj la pase nan premye a. Konsa, chanm yo te chita sou miray la san yo pa t’ bezwen makònen avè l’. 7Lè ou rete deyò w’ap gade, ou wè de miray Tanp lan sanble yo te menm epesè depi anba jouk anwo. Apiye sou miray deyò Tanp lan, te gen de eskalye byen laj pou soti nan chanm anba yo pou moute nan premye etaj la jouk li rive nan dezyèm etaj lan. 8Mwen wè te gen yon teras wit pye lajè ki te fè wonn Tanp lan. Li te menm wotè ak pòtay pyès ki sou kote de miray Tanp lan, ki vle di dis pye pi wo pase fondasyon Tanp lan. 9Miray deyò pyès sou kote yo te gen wit pye epesè. Se sou teras la yo pase pou antre nan pyès sou kote yo. Ant teras la 10ak rès batiman an, te gen yon koulwa trannkat pye lajè, ki te fè wonn Tanp lan. 11Te gen yon pòt ki louvri sou pyès sou kote yo bò nò a ak yon pòt ki louvri sou pyès sou kote yo bò sid la. Miray ki te fèmen koulwa a te gen wit pye epesè sou tout longè l’. 12Nan fon lakou dèyè Tanp lan, bò solèy kouche, te gen yon gwo kay sansenkant pye lajè, sanswasannsèz pye longè. Miray li yo te nèf pye epesè toutotou. 13Nonm lan mezire Tanp lan sou deyò. Li te gen sanswasantwit pye longè. Soti depi dèyè Tanp lan, travèse espas vid la, rive nan dènye bout kay ki bò solèy kouche a, li jwenn sanswasantwit pye tou. 14Li mezire tout fasad devan Tanp lan avèk de espas vid chak bò yo, sa ba li sanswasantwit pye tou. 15Li mezire longè kay ki bò solèy kouche a, avèk de galeri yo, yonn chak bò. Sa ba li tou sanswasantwit pye. 16Premye pyès devan an, pyès mitan an ak pyès dèyè a ki apa nèt pou Bondye a te gen gwo moso planch plake sou tout palisad yo, depi planche a rive nan fennèt yo. Fennèt yo te fèmen ak yon griyay. 17Sou tout miray anndan Tanp lan, depi anba rive depase wotè pòt yo, yo te travay planch yo 18pou fè pòtre pye palmis ak pòtre zanj cheriben. Pòtre yo te fè wonn chanm lan nèt, yon pye palmis, yon zanj cheriben, yonn dèyè lòt. Pòtre zanj yo te gen de figi, 19yon figi moun k’ap gade pye palmis ki sou bò sa a, yon figi lyon k’ap gade pye palmis ki sou lòt bò a. Se konsa pòtre yo te ye sou tout miray la nèt. 20Depi planche a rive depase wotè pòt yo, sou tout miray la, te gen pòtre pye palmis ak pòtre zanj cheriben. 21Gwo poto ki te devan Tanp lan te kare kare. Devan premye pyès Tanp lan te gen yon bagay ki te sanble 22yon lotèl an bwa. Li te gen senk pye wotè. Anwo lotèl la te kare kare, kat pye chak bò. Pye lotèl la ki te nan kat kwen yo, pyès anba a ak kat sou kote yo, tout te fèt an bwa. Nonm lan di m’ konsa: Se tab sa a ki kanpe devan prezans Seyè a. 23Te gen yon pòt de batan nan bout koridò antre a ki louvri sou pyès mitan an ak yon lòt pòt pi devan ki louvri sou pyès dèyè nèt la. 24Chak pòt te gen de batan ki te louvri nan mitan. 25Yo te travay bwa pòt yo tou. Yo te fè pòtre pye palmis ak pòtre zanj cheriben sou tout pòt yo tankou pou miray yo. Yo te mete yon ti twati an bwa ki soti sou deyò devan pòt premye pyès Tanp lan. 26Sou miray pyès devan an, te gen fennèt ak griyay. Tout mi yo te dekore ak pòtre pye palmis.


text: 1Apre sa, David atake moun Filisti yo ankò. Li bat yo byen bat. Se konsa li kraze pouvwa yo te gen nan peyi a, li pran peyi a nan men yo. 2Lèfini li bat moun peyi Moab yo. Li fè prizonye yo kouche plat atè. Pou chak twa ladan yo, li touye de, li kite yonn vivan. Depi lè sa a moun peyi Moab yo soumèt devan David nèt. Li fè yo peye taks ba li chak lè. 3Apre sa, li bat Adadezè, pitit gason Reyòb, wa peyi Zoba a, ki t’ap mache pran zòn ki sou anwo larivyè Lefrat la. 4David pran mil sètsan (1700) kavalye nan lame wa Adadezè a, li fè yo prizonye ansanm ak venmil (20.000) sòlda ki t’ap mache apye. Lè li fin wete kont chwal pou san cha lagè, li fè koupe jarèt tout rès chwal yo. 5Moun peyi Siri ki te rete lavil Damas yo voye yon lame pou pote Adadezè, wa peyi Zoba a, konkou. David atake yo, li bat yo tou. Li touye venndemil (22.000) sòlda. 6Apre sa, David mete kèk ganizon sòlda pa l’ nan teritwa Damas la. Moun peyi Siri yo soumèt devan li. Li fè yo peye l’ taks chak lè. Se konsa, Seyè a te fè David genyen tout batay kote l’ pase. 7David sezi tout gwo plak pwotèj an fè chèf lame wa Adadezè yo, li pote yo lavil Jerizalèm. 8Li pran yon gwo kantite kwiv li te jwenn lavil Beta ak lavil Bewotayi, ki te pou Adadezè. 9Lè Tòy, wa lavil Amat la, tande jan David te kraze tout lame Adadezè a, 10li voye pitit li, Joram, al wè David pou di l’ bonjou epi pou fè l’ konpliman dèske li te bat Adadezè, paske Tòy te toutan ap fè lagè ak Adadezè. Joram te pote kado fèt an lò, an ajan ak an kwiv bay David. 11Wa David pran tout bagay sa yo, li mete yo apa pou sèvis Seyè a ansanm ak tout lò ak ajan li te pran lakay moun lòt nasyon li te fè soumèt devan li, 12ki vle di moun peyi Edon, moun peyi Moab, moun peyi Amon, moun peyi Filisti ak moun peyi Amalèk. Li fè menm bagay la tou ak tou sa li te pran apre lagè ak Adadezè, pitit Reyòb, wa Zoba a. 13Non David te nan bouch tout moun pi rèd toujou, lè li te fin touye dizwitmil (18.000) moun peyi Edon nan fon Sèl la. 14Li mete kèk ganizon sòlda pa l’ nan teritwa Edon an. Moun Edon yo soumèt devan li. Li fè yo peye l’ taks chak lè. Se konsa Seyè a te fè David genyen tout batay kote l’ pase. 15David t’ap gouvènen tout pèp Izrayèl la. Li te fè tout moun jistis san patipri. Li te fè tout zafè l’ dwat. 16Joab, pitit gason Sewouya a, te kòmandan lame a. Jozafa, pitit gason Akiloud la, te reskonsab achiv yo. 17Zadòk, pitit gason Akitoub la, ak Akimelèk, pitit gason Abyata a, te prèt. Seraja te sekretè. 18Benaja, pitit gason Jeojada a, te chèf keretyen ak peletyen yo ki te gad pèsonèl wa a. Pitit gason David yo menm te prèt.


text: 1Mwen pral chante yon chante pou nou, yon chante sou zanmi m’ ak jaden rezen l’ lan. Zanmi m’ lan te gen yon jaden rezen, sou tèt yon ti mòn ki te gen yon bon venn tè. 2Li bat tout tè a, li wete tout wòch ladan l’. Li plante pi bon kalite pye rezen ladan l’. Apre sa, li bati yon ti kay tou won nan mitan jaden an pou veye l’. Li fè yon basen pou kraze rezen yo. Li te kwè jaden an tapral ba li bon rezen. Men, se vye rezen si ase li bay. 3Lè sa a, zanmi mwen an di: -Nou menm moun lavil Jerizalèm ak moun peyi Jida yo, nou pral di m’ kilès nan nou de a, jaden rezen an ak mwen menm, ki antò. 4Kisa pou m’ te fè pou jaden rezen an mwen pa t’ fè? Mwen t’ap tann li ban m’ bon jan rezen. Poukisa se bann vye rezen si sa yo li donnen? 5Enben! M’ap fè nou konnen sa mapral fè jaden rezen mwen an. Mwen pral kraze tout lantiray li a pou bèt antre vin manje l’, pou yo kraze l’ anba pye yo. 6M’ap fè l’ tounen yon jaden yo piye. Yo p’ap netwaye branch li yo, yo p’ap sekle l’ ankò. Zèb pikan ak raje ap fin anvayi l’. Mwen p’ap kite lapli tonbe sou li. 7Pèp Izrayèl la, se li ki jaden rezen Seyè a, Bondye ki gen tout pouvwa a. Moun peyi Jida yo, se yo ki bon plan li te plante a. Li t’ap tann yo mache dwat: Yo lage kò yo nan fè lenjistis. Li t’ap tann yo fè sa ki dwat devan je l’, men, nan tout peyi a, se rèl malere ase ou tande. 8Madichon pou moun k’ap bati kay sou kay, pou moun k’ap achte tè pou mete sou sa yo genyen deja! Talè konsa, p’ap gen plas pou lòt moun nan peyi a. Yo vle se yo menm ase ki pou rete nan peyi a. 9Men sèman mwen tande Seyè a, Bondye ki gen tout pouvwa a, fè: Tout kay sa yo gen pou yo tounen mazi. Yo te mèt bèl kou yo bèl, yo te mèt gwo kou yo gwo, p’ap gen moun pou rete ladan yo. 10Jaden rezen ki sou dis kawo tè ap bay yon sèl barik diven. Pou chak dis mamit grenn yo plante, y’a rekòlte yon sèl mamit. 11Madichon pou moun k’ap leve granmaten pou yo ale chache gwòg pou yo bwè, pou moun k’ap rete byen ta lannwit pou bwè diven jouk yo sou! 12Lè y’ap fè fèt, se pou gen gita ak bandjo, tanbou ak fif ak barik plen diven. Men, yo pa chache konprann sa Seyè a ap fè, yo pa wè travay l’ap fè a. 13Pèp la pa konn anyen menm. Se poutèt sa y’ap fè yo prizonye, y’ap depòte yo. Grannèg yo pral mouri grangou. Pèp la menm ap mouri swaf dlo. 14Peyi kote mò yo ye a ap tann yo konsa. L’ap louvri pòtay li yo byen gran pou l’ resevwa yo. Se la tout grannèg yo pral desann ansanm ak pèp la k’ap fè bri ak kè kontan. 15Yo pral trennen tout moun nan labou. Yo pral fè yo wont. Tout moun ki t’ap gonfle lestonmak yo pral bese je yo atè. 16Men, Seyè a pral moutre jan li gen pouvwa lè l’a fè sa li gen pou l’ fè a. Li pral fè wè jan li se Bondye tout bon ki apa a lè l’a jije pèp li a. 17Toupatou, nan lavil yo, mouton yo ap mache manje zèb tankou nan savann. P’ap gen pak ankò pou angrese bèt. Tout bèt ap lage. Y’ap mache manje toupatou nan lavil la. 18Madichon pou nou! Nou sitèlman renmen mechanste n’ap fè a, n’ap trennen l’ dèyè nou kote nou pase. Peche nou yo te mèt gwo, n’ap rale yo dèyè nou tankou bèt k’ap rale kabwèt! 19Y’ap plede di: Se pou Bondye fè vit! Se pou li prese fè sa l’ap fè a pou nou ka wè l’. Se pou Bondye pèp Izrayèl la ki yon Bondye apa prese fè travay li vle fè a, pou nou ka wè sa li gen nan tèt li. 20Madichon pou moun ki vle fè byen pase pou mal, mal pase pou byen, pou moun k’ap di fènwa se limyè, limyè se fènwa, pou moun k’ap di bagay anmè dous, bagay dous anmè! 21Madichon pou moun ki konprann yo gen konesans, pou moun ki mete nan tèt yo yo gen lespri! 22Madichon pou nou! Lè se boutèy diven pou nou desann, nou pa manke kouraj! Lè se gwòg pike pou nou konpoze, nou pa manke vanyan gason! 23Men, nou lage moun ki koupab yo pou lajan. Nou pa kite moun k’ap mache dwat yo jwenn jistis. 24Se sa ki fè y’ap disparèt nou sou tè a tankou pay ak zèb chèch ki boule nan dife. Rasin yo ap pouri anba tè. Van ap pran flè yo, l’ap bwote yo ale tankou pousyè, paske yo pa t’ koute lòd Seyè a, Bondye ki gen tout pouvwa a, te ba yo. Yo te meprize kòmandman Bondye pèp Izrayèl la te bay. 25Se sa ki fè tou, Seyè a te fache anpil sou pèp li a. Li te leve men l’ sou yo, li frape yo. Lè sa a, mòn yo tranble. Kadav moun mouri yo ap trennen nan mitan lari tankou fatra. Men, se poko sa toujou! Se atò Seyè a move. Li poko fin ak yo. 26Seyè a leve drapo l’ pou l’ bay siyal la. L’ap rele yon pèp ki byen lwen. L’ap soufle byen fò, l’ap rele moun soti jouk lòt bò nèt, nan dènye bout latè. Gade! Y’ap vole konsa, y’ap kouri vini! 27Pa gen yonn ladan yo ki bouke! Pa gen yonn ladan yo ki fè bitay! Yo pa konn sa ki rele kabicha, ale wè dòmi! Ren yo toujou mare. Sapat yo toujou mare byen sere nan pye yo. 28Pwent flèch yo taye byen fen. Banza yo tou pare pou tire. Pye chwal yo di kou wòch. Kabwèt yo woule vit tankou van siklòn. 29Sòlda yo gwonde tankou fenmèl lyon. Yo rele tankou yon bann ti lyon. Yo gwonde, yo tonbe sou bèt yo pran an, yo pote l’ ale. Pa gen moun ki pou rache l’ soti nan bouch yo! 30Jou sa a, y’ap gwonde sou pèp Izrayèl la. Y’ap fè bri tankou lanmè lè li move. Voye je, gade peyi a! Se renk fènwa ak tray pou tout moun. Nwaj nwa bouche toupatou nan syèl la!


text: 1Eske m’ pa lib? Eske m’ pa yon apòt? Eske m’ pa t’ wè Jezikri, Seyè nou an? Eske nou menm, se pa rezilta travay mwen nan sèvis Seyè a nou ye? 2Menm si pou lòt moun mwen pa apòt, pou nou menm se apòt mwen ye. Paske, jan n’ap viv ansanm ak Seyè a, nou se prèv se apòt mwen ye. 3Lè moun ap kritike m’, men ki jan mwen defann tèt mwen: 4Mwen mande yo: Eske m’ pa gen dwa pou yo ban m’ manje, pou yo ban m’ bwè pou travay mwen? 5Eske m’ pa gen dwa fè tankou tout lòt apòt yo, tankou frè Seyè yo ansanm ak Sefas, pou m’ mennen yon sè ki ta madanm mwen kote m’ prale? 6Eske se Banabas avè m’ ase ki pou fè lòt travay pou n’ ka viv? 7Nou janm tande yon sòlda ap fè sèvis nan lame, pou se li menm ankò ki peye tèt li? Ou ankò, èske yon moun pa gen dwa manje rezen nan pye rezen li te plante a? Osinon, èske yon gadò mouton pa gen dwa bwè lèt mouton l’ap okipe yo? 8Pa konprann se sèlman nan zafè lèzòm nou jwenn egzanp konsa. Lalwa Moyiz la di menm bagay la tou. 9Men sa ki ekri nan Liv lalwa a: Pa bay bèf k’ap rale kabwèt la baboukèt. Se lapenn Bondye gen konsa pou bèf yo atò? 10Nou pa kwè se pou nou l’ap pale pito? Men wi. Se pou nou pawòl la te ekri. Se pou moun k’ap bat tè a fè travay la ak espwa y’ap ba li pa l’ nan rekòt la. Se menm jan an tou pou moun k’ap bat pwa a. 11Nou simen grenn ki soti nan Lespri Bondye a nan kè nou. Eske se yon zafè sa ta ye si nou rekòlte nan byen materyèl nou yo? 12Si lòt moun gen dwa sa a sou nou, èske nou menm nou pa gen plis dwa pase yo? Men nou pa t’ pwofite dwa sa a. Okontrè, nou soufri tout bagay pou n’ pa antrave mach bon nouvèl ki pale sou Kris la. 13Nou konnen sa byen pwòp: tout moun k’ap travay pou Bondye nan tanp lan, manje yo sou kont tanp lan. Tout moun k’ap ofri bèt pou touye sou lòtèl la resevwa pa yo nan vyann bèt yo touye a. 14Konsa tou, Seyè a bay lòd pou tout moun k’ap anonse bon nouvèl la fèt pou yo viv sou kont travay bon nouvèl la. 15Men, poutèt pa m’, mwen pa janm pwofite dwa sa a. Se pa pou fè ankenn reklamasyon non plis kifè m’ap ekri sa. Mwen ta pito mouri pase pou m’ ta kite moun wete lwanj sa a nan men mwen! 16Tande byen, se pa yon lwanj pou mwen dèske m’ap anonse bon nouvèl la. Sa se yon obligasyon yo fè mwen. Malè pou mwen si m’ pa anonse bon nouvèl la! 17Si se mwen ki te chwazi tèt mwen pou fè travay sa a, mwen ta ka gen espwa resevwa lajan pou sa. Men, si se fòse yo fòse m’ fè travay sa a, lè sa a se yon reskonsablite Bondye ban mwen. 18Ki jan yo peye m’ atò? Tout plezi m’ se pou m’ anonse bon nouvèl la gratis, san m’ pa egzije anyen nan sa yo dwe m’ pou travay m’ap fè a lè m’ap anonse bon nouvèl la. 19Mwen lib, mwen pa esklav pesonn. Men, mwen fè tèt mwen esklav tout moun pou m’ ka mennen mezi m’ kapab vin jwenn Kris la. 20Lè m’ap travay nan mitan moun ki jwif, mwen viv tankou yon jwif pou m’ ka mennen yo vin jwenn Kris la. Mwen pa anba lalwa Moyiz la. Men, mwen viv tankou si m’ te anba l’ lè m’ap travay nan mitan moun ki anba lalwa a, pou m’ ka mennen yo vin jwenn Kris la. 21Konsa tou, lè m’ nan mitan moun ki pa konnen lalwa Moyiz la, mwen viv tankou yo san m’ pa okipe lalwa a, pou m’ ka mennen yo vin jwenn Kris la. Sa pa vle di pou sa mwen pa obeyi lalwa Bondye a. Paske mwen menm, mwen anba lalwa Kris la. 22Avèk moun ki fèb nan konfyans yo, m’ap viv tankou si mwen menm tou mwen te fèb, pou m’ sa mennen yo vini. Konsa konsa, mwen fè m’ tout jan ak tout moun pou m’ ka sove kèk nan yo pa tout mwayen posib. 23Mwen fè tou sa poutèt bon nouvèl la, pou m’ ka resevwa pa m’ nan benediksyon l’ yo. 24Lè y’ap fè konkou pou wè kilès ki ka kouri pi vit, tout moun gen pou kouri. Men, se yon sèl ki gen premye pri a. Nou konn sa, pa vre? Enben, nou menm tou, kouri pou n’ ka genyen kous la. 25Moun k’ap fè egzèsis pou al nan konkou, yo bay kò yo yon disiplen sevè pou yo ka byen pare. Yo fè tou sa pou yo ka genyen yon kouwòn ki p’ap konsève lontan. Men nou menm, n’ap bay kò nou yon disiplen sevè pou n’ ka genyen yon kouwòn k’ap la pou tout tan. 26Se poutèt sa, m’ap kouri, men je m’ pa soti sou kote pou m’ rive a. Mwen tankou yon nonm k’ap tire koutpwen, men mwen pa tankou moun k’ap goumen ak lonbraj li. 27Mwen aji di ak kò m’, mwen kenbe l’ kout, pou mwen menm yo pa voye m’ jete apre mwen fin moutre lòt yo sa pou yo fè.


text:
Pi gwo diplomat Lèzetazini nan Oganizasyon Nasyon Zini, Anbasadris Susan Rice, defann fason li te jere dosye atak militan te lanse sou konsila ameriken an nan Benngazi, nan lès Libi –atak kote 4 diplomat ameriken te mouri, pami yo te genyen anbasadè Christopher Stevens.
Anbasadris Rice di li te sèvi ak enfòmasyon sèvis sekrè te ba li pou l te fè kèk deklarasyon devan Kongrè a ak laprès sou atak la –deklarasyon kote li te fè konnen sa k te rive nan Benghazi a, sete rezilta yon mouvman ki pat prepare davans e ki te devlope bridsoukou kòm yon reyaksyon kont yon film ki fèt Ozetazini e ki pase Pwofèt Mawomè nan betiz (Mawomè reprezante pou Mizilman yo sa Jezi Kri reprezante pou Kretyen yo). Aprè sa, administrasyon Obama a te vin rekonèt sete yon atak teworis. Semèn sa a, Madam Rice eseye reponn kèk kesyon ki rete poze sou afè sa a. Anbasadris la di:
« Lè m tap pale de atak ki te fèt sou lokal nou yo nan Benngazi, mwen te repoze m sèlman e totalman sou enfòmasyon sèvis sekrè a te mete a la dispozision m. Mwen te pale klè pou m di sete enfòmasyon preliminè sèlman, e nou tap kontinye mennen ankèt pou n konnen repons final la sou kesyon an. Tout moun, e espesyalman otorite yo nan sèvis sekrè a, travay ak tout bòn fwa pou yo te jwenn pi bon evalyasyon posib sou sitiyasyon an, daprè enfòmasyon ki te disponib yo. »
Semèn pase a, anpil manm kongrè ameriken an --pami yo gen senatè Eta Arizona a, John McCain, te akize Anbasadris Rice deske li te fè deklarasyon n yo tout eksprè pou li te bay Kongrè a manti ; e Misye McCain se youn nan palmantè ki pale kareman pou di, si Prezidan Obama soumèt kandidati Madam Rice pou plas Sekretè Deta a nan pwochen manda l la kap kòmanse an janvye 2013, li se youn nan senatè ki pral kanpe ankwa sou wout Madam Rice pou anpeche li jwenn konfimasyon Kongrè a.


text: 1Wa Peka, pitit Remalya, te gen tan gen disetan depi li t’ap gouvènen peyi Izrayèl lè Akaz, pitit Jotam, moute wa peyi Jida. 2Akaz te gen ventan lè sa a. Li gouvènen nan lavil Jerizalèm pandan sèzan. Men, li pa t’ mache dwat devan Seyè a, Bondye li a, tankou David, zansèt li a, te fè l’. 3Li te pito fè tankou wa peyi Izrayèl yo, li menm rive ofri pwòp pitit gason l’ pou yo boule pou zidòl yo, dapre vye prensip krimenèl nasyon Seyè a te mete deyò pou fè plas pou moun Izrayèl yo te konn swiv. 4Li fè touye bèt, li boule lansan nan tout tanp zidòl yo sou ti mòn yo ak anba gwo pyebwa. 5Se sou reny Akaz, Rezin, wa peyi Siri a, ak Peka, pitit gason Remalya a, wa peyi Izrayèl, mache sou lavil Jerizalèm pou yo atake l’. Yo fèmen Akaz anndan lavil la, men yo pa t’ ka pran lavil la. 6Se lè sa a wa peyi Edon an pwofite pou reprann lavil Elat nan men moun peyi Jida yo, li mete yo deyò nan lavil la. Se konsa moun Edon yo tounen nan lavil la kote yo rete jouk jounen jòdi a. 7Lè sa a, Akaz voye mesaj bay Tiglat Pilesè, wa peyi Lasiri a, pou di l’ konsa: —M’ap sèvi ou tankou pitit ou. Tanpri, vin delivre m’ anba men wa peyi Siri a ak wa peyi Izrayèl la ki vin atake m’. 8Akaz pran ajan ak lò ki te nan tanp lan ak nan trezò palè wa a, li voye yo fè Tiglat Pilesè, wa peyi Lasiri a, kado. 9Wa Lasiri a koute l’ vre, li moute al atake lavil Damas, li pran l’. Li depòte tout moun ki te rete la, mennen yo lavil Ki, epi li fè touye Rezin. 10Lè wa Akaz te lavil Damas pou l’ te kontre ak Tiglat Pilesè, wa peyi Lasiri a, li wè lotèl ki te la a. Li leve plan lotèl la, li voye l’ bay Ouri, prèt la. 11Se konsa, Ouri gen tan bati yon lotèl sou modèl wa Akaz te voye ba li soti Damas la anvan menm Akaz tounen soti Damas. 12Lè Akaz tounen soti Damas, li wè lotèl la, li pwoche, li moute bò lotèl la. 13Li fè boule yon bèt sou li, li fè ofrann grenn jaden. Li vide yon ofrann diven ak san bèt li te ofri pou di mèsi a sou lotèl la tou. 14Lotèl an kwiv ki apa pou Seyè a te ant lotèl sa a ak kay Seyè a. Akaz fè deplase l’ wete devan Tanp lan, li mete l’ sou kote lòt lotèl la sou bò nò. 15Epi Akaz bay Ouri lòd sa a: —Se sou gwo lotèl mwen an pou ou fè ofrann bèt yo boule nèt chak maten an ansanm ak ofrann grenn jaden chak aswè a. Se sou li pou ou fè ofrann bèt pou boule nèt ak ofrann grenn jaden pou wa a ak pou tout pèp la. Se sou li w’a ofri san bèt y’a touye yo ak diven ofrann yo. Se sou li w’a vide san tout bèt yo ofri pou boule nèt ak bèt y’a ofri bay Bondye. Pou lotèl an kwiv la menm, kite sa sou kont mwen. 16Ozyas, prèt la, fè tou sa wa Akaz te ba li lòd fè. 17Apre sa, wa Akaz fè demoute kabwa an kwiv yo. Li fè wete gwo basin an kwiv ki te chita sou bèf yo, li fè mete l’ sou yon pave wòch. 18Lèfini, pou l’ te fè wa peyi Lasiri a plezi, li wete platfòm yo te bati anndan Tanp lan pou jou repo a. Li fè fèmen pòt deyò a kote wa a te konn pase pou antre nan Tanp lan. 19Tout rès istwa wa Akaz la, tou sa li te fè, n’a jwenn sa ekri nan liv Istwa wa peyi Jida yo. 20Lè wa Akaz mouri, yo antere l’ menm kote ak zansèt li yo nan Lavil David. Se Ezekyas, pitit li, ki moute wa nan plas li.


text: 1Farizyen yo tande Jezi t’ap fè plis patizan pase Jan, li t’ap batize plis moun pase l’ tou. 2(Men, pou di vre, Jezi pa t’ janm batize pesonn. Se disip li yo ki t’ap batize.) 3Lè Jezi vin konn sa, li kite peyi Jide, li tounen nan peyi Galile. 4Sou wout la, fòk li te pase nan mitan peyi Samari. 5Li rive nan yon bouk Samari yo rele Sika, toupre moso tè Jakòb te bay Jozèf, pitit gason l’ lan. 6Se la pi Jakòb la te ye. Jezi menm te bouke, vwayaj la te fatige l’ anpil. Li chita sou rebò pi a. Li te bò midi konsa. 7Yon fanm peyi Samari vin pou tire dlo. Jezi di l’ konsa: Tanpri, ban m’ ti gout dlo pou m’ bwè. 8(Disip li yo te ale lavil la achte manje.) 9Fanm Samari a di Jezi konsa: Kouman? Se pa jwif ou ye? Ki jan ou fè mande m’ dlo pou ou bwè, mwen menm ki moun Samari? (Paske, jwif yo pa t’ gen rapò ak moun Samari.) 10Jezi reponn li: Si ou te konnen sa Bondye bay la, si ou te konnen ki moun k’ap mande ou ti gout dlo pou bwè a, se ou menm ki ta mande l’ ba ou ti gout dlo bwè. Lè sa a, li ta ka ba ou nan dlo ki bay lavi a. 11Fanm lan di li: Msye, ou pa gen veso pou tire dlo. Epitou, pi a fon anpil. Ki bò pou ou ta jwenn dlo ki bay lavi sa a? 12Se Jakòb, zansèt nou, ki te ban nou pi sa a. Li te bwè ladan li. Tout pitit li yo ansanm ak tout bèt li yo, se la yo te bwè tou. Koulye a, ou prèt pou di m’ ou pi gran pase Jakòb? 13Jezi reponn li: Tout moun ki bwè dlo sa a gen pou l’ swaf dlo ankò. 14Men, moun ki va bwè nan dlo m’ap ba li a, li p’ap janm swaf dlo ankò. Paske, dlo m’ap ba li a ap tounen yon sous dlo nan li k’ap ba li lavi ki p’ap janm fini an. 15Fanm lan di l’: Tanpri, msye, ban m’ ti gout nan dlo sa a non pou m’ bwè, konsa mwen p’ap janm anvi bwè dlo ankò, mwen p’ap bezwen tounen isit la vin tire dlo. 16Jezi di l’ konsa: Ale rele mari ou. Apre sa, tounen vin jwenn mwen isit la. 17Fanmi lan reponn: Mwen pa gen mari. Jezi di l’ konsa: Ou gen rezon di ou pa gen mari. 18Paske, ou pase senk mari deja. Epi nonm k’ap viv avè ou koulye a, se pa mari ou li ye. Ou pa ban m’ manti. 19Lè sa a, fanm lan di l’: Gen lè ou se yon pwofèt, msye? 20Zansèt nou yo nan peyi Samari te sèvi Bondye sou mòn sa a. Men nou menm jwif, nou di: Sèl kote pou moun sèvi Bondye, se lavil Jerizalèm. 21Jezi reponn li: Madanm, ou mèt kwè mwen. Lè a pral rive, se pa ni sou mòn sa a, ni lavil Jerizalèm pou n’ sèvi Papa a. 22Nou menm, moun Samari, nou pa konnen sa n’ap sèvi a. Nou menm jwif, nou konnen sa n’ap sèvi a, paske moun k’ap vin pou sove a, se nan mitan jwif yo l’ap soti. 23Men, lè a ap rive, li rive deja: tout moun k’ap sèvi tout bon yo pral sèvi Papa a nan kè yo jan sa dwe fèt. Se moun konsa Bondye vle pou sèvi li. 24Bondye, se Lespri li ye. Tout moun k’ap sèvi l’, se pou yo sèvi l’ nan lespri yo jan sa dwe fèt la. 25Fanm lan di li: Mwen konnen Mesi a, moun yo rele Kris la, gen pou l’ vini tou. Lè la vini, la esplike nou tout bagay sa yo. 26Jezi reponn li: Mwen menm k’ap pale avè ou la a, mwen se Kris la. 27Lè sa a, disip Jezi yo vin rive. Yo te sezi wè l’ ap pale ak yon fanm. Men, yo yonn pa mande l’: Kisa ou gen avèk li? Osinon: Poukisa w’ap pale avè li? 28Fanm lan menm kite krich dlo a la, li tounen li al lavil la. Li di moun yo: 29Vini wè yon nonm ki di m’ tou sa m’ fè. Eske nou pa kwè se Kris la? 30Moun yo soti lavil la, yo vin jwenn Jezi. 31Disip yo menm, bò pa yo, t’ap mande Jezi pou l’ manje. Yo t’ap di l’: Tanpri, Mèt, manje kichòy non! 32Men, li reponn yo: Mwen gen pou m’ manje yon manje nou pa konnen. 33Lè sa a, disip yo yonn pran mande lòt: Gen lè yon moun pote manje ba li. 34Jezi di yo: Manje pa m’, se fè volonte moun ki voye m’ lan; se pou m’ fin fè travay li ban m’ fè a. 35Nou menm, nou di: Nan kat mwa ankò nou pral fè rekòt. Mwen menm, mwen di nou: Gade jaden yo byen. Grenn yo fin mi, yo tou bon pou ranmase. 36Yo gen tan peye moun k’ap ranmase rekòt la, l’ap anpile grenn yo pou lavi ki p’ap janm fini an. Se konsa, moun k’ap simen an kontan; moun k’ap ranmase a kontan tou ansanm avèk li. 37Sa pawòl la di a, se vre wi: Moun ki simen an, se pa li ki ranmase. 38Mwen voye nou ranmase nan yon jaden nou pa t’ travay. Se lòt moun ki te travay li. Men, se nou menm k’ap pwofite travay yo. 39Anpil moun Samari ki te rete nan Sika te kwè nan Jezi poutèt sa madanm lan te di yo: Li di m’ tou sa m’ fè. 40Se konsa, lè yo rive bò kote li, yo mande l’ pou l’ rete avèk yo. Jezi pase de jou nan lavil la. 41Te gen anpil lòt moun ankò ki te kwè nan li, poutèt sa Jezi menm t’ap di yo. 42Yo di fanm lan konsa: Koulye a nou kwè, se pa sèlman poutèt sa ou rakonte nou an, men tou paske nou tande l’ nou menm ak de zòrèy nou. Nou konnen se li menm vre ki vin delivre moun sou latè. 43Lè Jezi fin pase de jou sa yo la, li pati, li ale nan peyi Galile. 44Paske, se Jezi menm ki te di: Yo pa janm respekte yon pwofèt nan peyi kote l’ soti. 45Lè li rive nan Galile, moun Galile yo te byen resevwa l’, paske yo menm tou yo te al lavil Jerizalèm pou fèt Delivrans lan, yo te wè tou sa li te fè lè sa a. 46Apre sa, Jezi tounen vin Kana nan Galile, kote li te fè dlo tounen diven an. Nan lavil la te gen yon gwo fonksyonè leta ki te gen yon pitit gason l’ ki te malad nan yon lòt lavil yo rele Kapènawòm. 47Lè li vin konnen Jezi te soti peyi Jide vin nan peyi Galile, li al jwenn li, li mande l’ pou li al Kapènawòm geri pitit li a ki te prèt pou mouri. 48Jezi di l’ konsa: Si nou pa wè mirak ak bèl bagay, nou p’ap janm kwè. 49Fonksyonè a reponn li: Mèt, vin avè m’ non, anvan pitit mwen an gen tan mouri. 50Jezi di li: Ou mèt al lakay ou. Pitit ou a p’ap mouri. Nonm lan kwè sa Jezi te di l’ la, li ale. 51Li te sou wout lakay li toujou lè domestik li yo vin jwenn li avèk nouvèl sa a: Pitit ou a pa mouri. 52Li mande yo: Kilè ti gason an refè? Yo reponn li: Yè apremidi, bò enè konsa, lafyèb la tonbe. 53Papa a vin rekonèt se te lè sa a menm Jezi te di l’: Pitit gason ou lan p’ap mouri. Se konsa li menm ansanm ak tout moun lakay li yo kwè nan Jezi. 54Sa te fè dezyèm mirak Jezi te fè lè l’ tounen soti Jide vini nan peyi Galile.